
Jitsi  vereor,  ne  turpe  sit  in  ipso  operis  suscepti  limine 
pedem  quasi  referre,  parumque  aut  fidens  mihi  aut  providens 
esse  videar,  si  iis  quae  disserturus  sum  ipse  tamquam  runda- 
menta  subtraxerim:  tamen  propter  huius  tirocinii  mei  atqiie 
in  novo  genere  periculi  rationem  spero  fore  ut  cum  bona  venia 
legantur  quae,  quamquam  aliena  ab  ipsa  re,  pauca  sum  prae- 
faturus.  iUque  omnium  primum  praecautum  mihi  velim  ab  opi- 
nione  iuvenilis  arrogantiae,  quae  video  quam  facile  praeberi 
possit  legentibus  ea,  quae  Mommsenus  in  editione  sua  codicis 
Veronensis  Liviani  (Berolini  1868.)  p.  185.  dicit:  'Hoc  a  meo 
incepto  non  abhorret  componere  meliora  et  graviora,  quae  qui- 
dem  intellegam  a  codice  Veronensi  suppeditari.  Pertractare 
autem  eiusmodi  quaestionem  et  quantum  nostrae  aetati  datum 
est  absolvere  cum  unus  homo  possit  ex  iis  qui  hodie  sunt  Mad- 
vigius,  hoc  optamus,  ut  telam  a  nobis  incohatam  et  retexat,  ubi 
opus  est,  et  detexat'.  At  ego  cum  me  ad  codicem  Livianum 
antiquissimum  perscrutandum  conferrem  id  attendebam,  ut  unde- 
cunque  mihi,  praeter  illa  quae  Mommsenus  enotaverat  (p.  185  — 
205.),  aliquid  ad  emendanda  Livii  verba  qualia  vulgo  traduntur 
redundare  videretur,  ea,  quantum  possem,  omnia  componerem: 
non  quo  me  hanc  rem  perficere  atque  absolvere  posse  arbitrarer, 
sed  quia  quinquennio  iam  fere  interposito,  ex  quo  Mommsenus 
primus  Veronensem  librum  accurate  religioseque  descriptum 
ediderat,  nemo  eum  dedita  opera  examinare  instituit.  Et  sane 
consentaneum   est,   profligare  hanc  quaestionem  et  ad   exitum 

perducere  si  quemquam  certe  Madvigium  posse;  neque  facile 
quisquam  erit,  —  nisi  qui  prava  opinione  et  obtreetatione  male- 
volorum  ducti  certis  quibusdam  destinatisque  sententiis  quasi 
addicti  et  consecrati  sunt,  —  qui  de  meritis  laudibus  huius  viri 
cum  in  omni  genere  literarum  latinarum  tum  in  arte  critica 
factitanda  eximii,  in  emendandis  vero  Livii  libris  paene  singu- 
laris  quidquam  detractum  velit*).  Itaque  ego  'telamaMomm- 
seno  incohatam'  non  detexendam  sed  pro  hac  tenui  infirmaque 
parte  contexendam  suscepi,  satis  habiturus  aliqua  saltem  ad 
emendanda  Livii  verba  contulisse;  neque  me  quantum  profece- 
rim,  si  modo  profecero,  unquam  paenitebit. 

Iam  vero  priusquam  illa  conor  attingere,  exponendum  bre- 
viter  erit  de  codicum  manuscriptorum,  quibus  Livii  librorum 
prima  decas  continetur,  stirpibus  et  cognationibus  (cf.  Madvigii 
Emend.  Liv.  p.  4.).  Sunt  autem  duo  genera  codicum:  alterum 
eorum  librorum,  qui  ducti  sunt  ex  codice,  quem  "Nicomachi  duo, 
Flavianus  et  Dexter,  et  Victorianus  quinto  fere  saeculo  post 
Chr.  n.  recognitum  emendarunt,  atque  ex  eo  numero  optimi 
sunt,  qui  quidem  hodie  exstant,  libri  Mediceus  et  Parisinus, 
Leidensis  primus  et  Harleianus  et  Elorentinus  St.  Marci;  ex 
altera  stirpe  librorum  ex  parte  superstes  est  solus  codex  re- 
scriptus  Veronensis  (lib.  III — VI.)  et  ipse  satis  antiquus  (cf. 
Momms.  p.  176.  et  158.).  Itaque  et  ubi  Veronensis  liber  omnino 


*)  De  Madvigii  praeclarissimo  illo  Emendationum  Livianarum  libro 
quam  inique  ac  perverse  a  nonnullis  iudicatum  sit,  satis  erit  comprobasse 
exemplo  Kuhnastii,  qui  synt.  Liv.  p.  232.  et  not.  143.  Madvigii  muta- 
tiones  plerumque  supervacaneas  atque  hoc  omne^genus  crisis  hariolantium 
esse  dicit.  Quod  equidem  non  video  quomodo  facilius  possit  refelli,  quam 
enumeratis  iis  locis,  quibus  mutationes  et  coniecturae  a  Madvigio  sive  in 
editione  sive  in  Emendationibus  Livianis  propositae  Veronensi  libro  aut 
omnino  comprobantur  aut  ita  confirmantur,  ut  Madvigium  vitium  recte 
sensisse  et  a  vera  medela  proxime  afuisse  appareat.  Sunt  autem  hi  loci : 
III,  8,  7.  21,  2.  24,  5.  62,  3.  64,  3.  65,  6.  67,  6;  IY,  8,  2.  13,  8.  21,  7. 
24,  7.  34,  4:  56,  13;  V,  9,  1.  32,  3.  39,  11.  44,  1.  45,  7.  46,  2.  55,  1. 


dissentit  a  libris  alterius  familiae,  videndum  erit,  num  ille  verum 
aut  vestigium  aliquod  veri  servarit;  neque  in  dissensu  codicum 
Nicomachianorum  exiguum  momentum  accedet  ei,  a  cuius  par- 
tibus  liber  Veronensis  steterit.  Atque  in  hoc  quidem  genere 
praemonere  libet  recentiores  Livii  apud  nostrates  editores,  Weis- 
senbornium  Hertziumque,  inconstantia  quadam  iudicii  in  aesti- 
manda  codicum  auctoritate  subinde  lapsos  esse:  namque  haud 
raro  Medicei  libri  scripturas  praetulerunt  consensui  Parisini  et 
Leidensis,  quibus  cum  fere  adstipuletur  liber  Veronensis,  illi 
viri  vel  magis  convincuntur  erroris  (cf.  IV,  33,  10.  34,  3.  56, 
1;  V,  3,  4.  45,  3.  50,  7).  Ubi  vero  a  consensu  Nicomachia- 
norum  librorum  Veronensis  discedit,  scriptura  eius  probari  non 
poterit,  nisi  suffragante  aut  sententiae  ratione  aut  consuetudine 
sermonis  Liviani,  et  ea  praecipue  primae  decadis,  ut  quae  a 
ceteris  libris  non  leviter  abhorreat  (cf.  Wolfflin:  Livianische 
Kritik  und  Livianischer  Sprachgebrauch  p.  29.);  certissima 
autem  emendatio  erit,  si  utrumque  simul  inciderit.  —  Postremo 
dicendum  est  de  aliquot  locis  a  Mommseno  me  dissentire,  idque 
eo  confidentius  facio,  quia  ipse  Mommsenus  non  id  egit,  'ut 
complecteretur  quidquid  ex  fonte  iam  patefacto  in  crisin  Livia- 
nam  redundaturum  esset'  (cf.  Momms.  p.  185).  Neque  ego  non 
suscipiendum  putavi  patrocinium  codicis  Veronensis,  siquidem  de 
eo  libro,  quem  ipse  tamquam  parens  in  lucem  prodidit,  Momm- 
senus,  ante  omnia,  opinor,  indulgentiae,  —  quae  ei  ut  humana 
facile  ignosci  posset,  —  veritus  suspicionem,  aliquoties  iniquius 
iudicasse  videtur  (cf.  III,  51,  10;  III,  6,  6.  V,  51,  4;  V,  28, 
4.  V,  52,  17;  VI,  2,  11).  —  His  igitur  praemissis  iam  ad 
sirjgulos  locos  tractandos  accedam. 

ni,  6,  5.  (Socii)  responsum  tulere,  —  urbem  Romanam 
—  morbo  populari;  si  qua  eius  mali  quies  veniat^  ut  setnper 
alias   opes  laturos. 

SicVeronensis,  opemlaturos  Nicomachiani.  Utrique  omittunt 
voculam  se,  pronomen  referendum  ad  subiectum  orationis  obli- 

quae.  Quod  quamquam  recte  monuit  Ktihnastius  (Syntaxis 
Livianae  p.  108.)  in  participio  futuri  activi  a  Latinis  non  desi- 
derari,  tamen  neque  inter  eos  locos,  quos  ille  attulit,  ullum, 
neque  alium  usquam  inveni  quin  ita  sit  comparatus,  ut  se  prono- 
men  aut  in  longiore  oratione  obliqua  prius  quam  omittatur 
identidem  ponatur  (XX VH,  45,  4.),  sive  quamquam  alio 
casu  usurpatum  non  longe  absit  (XXTT,  50,  4.) ;  aut  ex  aliquo  verbo 
proxime  praecedenti,  in  quo  insit  subiectum  enuntiati,  facillime 
suppleatur  (velut  I,   58,  4.  H,  47,  10.  VIT,  15,  2.  VIII,  16,  7. 

XXI,  34,  2.)  Quorum  nihil  in  nostmm  locum  cadit:  namque 
et  tota  oratio  obliqua  apta  est  ex  bis  verbis  socii  responsum 
tulere,  unde  ad  laturos  se  (i.  e.  Eomanos)  audiri  non  potest, 
et  quae  proxime  antecedunt,  haec  sunt:  urbem  Romanam  — 
morbo  populari,  quibus  apte  adiungi  poterat  opem  laturam, 
Jaturos  non  nisi  duiiore  orationis  torma  propter  nimiam  synesis, 
quae  vocatur  audaciam.  Itaque  nihil  restat,  nisi  ut  iilud 
opem  laturos  perinde  intelligamus,  ac  si  supra  dictum  sit  lega- 
tis  responderunt  Romani,  et  ad  Eomanos  referamus,  manente 
tamen  eadem  omissi  pronominis  se  offensione.  Atqui,  cum 
nunquam  dicatur  'opes  ferre',  semper  'opem  ferre',  nihil  potest 
facilius  cogitari,  quam  scripturam  libri  Veronensis  opes  laturos 
ortam  esse  ex  ope  se  laturos,  omissa  primo  compendii  nota, 
deinde  litera  e.  Legendum  igitur:  kut  semper  alias  sociis 
opem  se  laturos\  —  Simili  modo  videtur  ortum  esse  quod 
nunc  legitur  in  codice  Veronensi  V,  32,  4:  moenibus  armatos 
tutabantur,  cum  in  reliquis  insit :  moenibus  armatise  tutaban- 
tur.  Nam  cum  semel  neglegentia  librarii  excidisset  e  litera, 
post  sententiae  gratia  pro  armatis  scribebatur  ^armatos.' 

III,  6,  6.  Discessere  socii  pro  tristi  nuntio  tristiorem 
domum  reportantes.  Sic  Veronensis,  cum  in  reliquis  libris 
pro  'reportantes1  sit  ^referentes.'  Quam  lectionem  equidem 
non  intellego  cur  Mommsenus  p.  181.  inseruerit  iis  locis, 
ubi   is   qui  Veronensem  codicem   exaravit   'rariora  et  exquisi- 

tiora,  quae  ipse  non  assequeretur,  audacius  nescias  an  ine- 
ptius  immutaverit'.  Neque  enim  raro  exquisiteque  dicitur 
^referre  nuntium\  et  si  quidquam  aliud,  certe  hic  proprie 
videtur  dici  lreportari  nuntius\  quia  reportandi  vocabulo  sem- 
per  subicitur  notio  relatae  aut  gravis  rei  sive  molestae  sive 
laetae  atque  exoptatae  (1,  34,  10 :  spes  cogitatio?iesque  secum 
portantes),  aut  rei  cum  contentione  quadam  et  certamine  adi- 
piscendae  (velut  '-reportare  vicloriam).  Sic  eo  quoque,  unde 
exorsi  sumus,  loco  aptissime  dicuntur  socii  Romanorum  tristi 
responso  afflicti  et  quasi  degravati  ouere  nuntium  domum  re- 
portasse,  estque  simillimus  Vergili  versus,  Aen.  II,  115:  lTpse 
adytis  haec  tristia  dicta  reportaf  cf.  Aen.  VII,  167.  Et 
ipse  Livius  XLV,  1,  10.  ait:  lMagna  pars  hominum  laetum 
nuntium  portabanf.  Utcunque  de  hac  re  sentiet,  id  nemo 
negabit,  abhorrere  ab  omni  verisimilitudine  librarium  quem- 
quam  pro  usitato  illo  quod  est  'referre  nuntium  arbitratu 
suo  substituisse  reportandi  vocabulum,  quod  longe  rarius  est 
et  exquisitius;  contra  facile  fieri  potuit  ut  Nicomachi  illi,  cum 
Livii  libros  recognoscerent,  locutionem  hanc  'reportare  nuntium 
tamquam  poeticam  et  insolitam  Livio  mutandam  esse  cense- 
rent. 

EH,    7,    7.    Inopsque    senatus    auxilii    humani    ad    deos 

populum    ac    vota    vertit,    iussos    cum    coniugibus    ac 

liberis  supplicatum  ire. 
Sic  haec  conformavit  liber  Veronensis.  Etsi  assentior  Momm- 
seno  p.  183.  ea  quae  deinceps  sequuntur  in  Veronensi  defor- 
mata  esse,  tamen  haec  duo  enuntiata  interposito  participio  in 
unum  coartata  mihi  videntur  prorsus  ex  more  Livii  esse,  qui, 
sententias  comprehensione  devinciendi  ut  qui  maxime  studiosus, 
non  ita  sermonem  incidere  soleret,  qualem  Nicomachiani  libri 
exhibent:  ^Senatus  ad  deos  populum  ac  vota  vertit:  iussi  cum 
coniugibus  ac  liberis  supplicatum  ire  (cf.  I,  22,  6:  lres  repetilum 
se   venisse,  ni  reddantur  bellum  indicere  iussos.     III,  28,  9: 

ab  consule  ad  dictatorem  ire  iussis  ignominiam  incensus  ad- 
didit).  Ceterum  eiusmodi  synesin,  qualis  in  his  inest :  ^populum 
vertit  iussos\  ab  usu  Liviano  non  abhorrere  apparet  ex  I,  41, 
1 :  concursus  populi  mirantium.  XXVII,  1, 12 :  Pars  in  fugam 
effusi,  pars  in  medio  caesi. 

III,  8,  6.  Agmen  fefellit  supra  montes  Praenestinos 
ductum,  inde  [dejmissum  in  campos. 
'•Demissum\  quod  omnes  editiones  ex  coniectura  receperunt,  quia 
unum  verum  est  (cf.  IX,  2,  9.  XXI,  34,  8.  VII,  34,  3),  cum 
codices  manuscripti  omnes  exhibeant  '•dimissum',  id  librarius 
Veronensis  libri  videtur  in  archetypo  suo  legisse,  cum  pro  Hnde 
demissum!  omissa  altera  syllaba  de  transcriberet  Hndemissum\ 
Ceterum  idem  habet  codex  Harleianus  primus. 

III,  8,  7.  Q.  Fabius  praefectus  erat  urbis:  armata  iu- 
ventute  —  tuta  omnia  fecit. 
Sic  Veronensis;  reliqui  codices  haec  habent:  kQ.  Fabius  prae 
eraturbi,\is  etc.  Sed  quae  Livius  III,  8.  sq.  narrat,  gesta  sunt 
anno  292.  a.  u.,  cum  Eomae,  quia  nondum  erant  alii  magistratus 
cum  imperio,  etiamtum  moris  erat,  ut  consules  priusquam 
abirent  ab  urbe  praefectum  urbis  dicerent,  qui  ius  redderet  ac 
subitis  mederetur*)  (cf.  Tacitus  annal.  VI,  11.  Becker  antiquit. 
Kom.  II,  2, 146).  Qui  magistratus  in  tempus  delectus  neque  ab 
aliis  solet  neque  a  Livio  alio  nomine  nisi  praefecti  urbis 
appellari  (I,  60,  4.  59,  12.  III,  3,  6.  9,  6.  24,  2.  29,  4).  Ubi 
vero  inde  ab  anno  310.  a.  u.  tribuni  militum  consulari  potestate, 
primo  tres,  post  plures,  creari  coepti  sunt,  tum  ex  his  unus  ad 
curam  urbis  relinquebatur,  qui  etsi  nonnunquam  antiquo  appel- 
labatur  nomine  (TV,  36,  5),  hanc  urbanam  provinciam  propter 
magistratus  sui  honorem  nactus  ab  ea  non  iustam  muneris  sui 
appellationem  trahebat,  sed  praeesse  modo  urbi  dicebatur  (IV, 
31,  2.  45,  8).  Neque  is  ad  quem  post  annum  387.  a.  u. 
restituto  in  pristinum  locum  consulatu,  cura  urbis  rediit,  ob  id 


*)  Cf.  Mommsen:  rom.  Staatsrecht  I,  p.  166  ff. 

praefectus  urbi  dicebatur,  sed  praeerat  urbi  praetoris  urbani 
nomine*)  (XXIV,  9,  5).  Quae  cum  ita  sint,  cum  nostro  loco 
praefectus  urbis  memoretur  a  consulibus  dictus,  codicum  Nico- 
machianorum  scripturam  non  pro  vera  rectaque  habeo,  sed  malim 
ita  scribere:  ^Q.  Fabius  praefectus  erat  urbis ;  is  et  q.  seq., 
inserto  in  textum  Veronensis  vocabulo  Hs\  quod  in  ceteris  Nico- 
machianae  recensionis  libris  recte  revocatum  a  Parisini  prima 
manu  item  facillimo  errore  omittitur,  semel  posita  syllaba  4tV, 
quae  bis  poni  debuit. 

III,  13,  3.     Nec  sibi  exequi  rem  tam  atrocem  per  consules 

superiorum  annorum  licuisse  Veronensis. 
Videtur  hoc  ordine  verborum  intendi  magis  vox  exequendi, 
quam  si  cum  Nicomachianis  libris  legamus:  Lnec  sibi  rem 
exequi  tam  atrocem!  etc.  Neque  enim  in  atrocitate  sceleris 
versatur  vis  huius  enuntiati,  sed  id  Volscius  dicit,  cur  non 
iam  antea  reum  iudicio  persecutus  sit.  Est  autem  res  notissima, 
poni  verbum  aliquod  ponderis  cuiusdam  gravioris  causa  in 
principe  loco  enuntiati. 

III,  14,  3.     Iuniores,  id  maxime  quod  Caesonis  sodali- 

cium  erat,  auxere  iras  in  plebem, 
Sic  Veronensis;  reliqui  libri  habent:  ksodalium\  Atque  reperiri 
apud  Livium  saepius  genitivum  aptum  ex  neutro  pronominis 
relativi  nemo  ibit  infitias;  est  autem  res  ita  comparata,  ut 
semper  in  universi  generis  vocabulo  aliqua  partiendi  subiecta 
notio  sit,  velut  1,  8,  4:  ^magis  quam  ad  id  quod  tum  hominum 
erat\  IX,  39,  11:  caesum  in  acie  quod  roboris  fuit,  (XXI. 
46,  5.  55,  2.)  Hoc  vero  loco  partitio  non  potest  cogitari, 
quia  non  pars  sodalium  Caesonis,  sed  omnes  memorantur;  itaque 
^quod  sodalium  eraf  idem  est  atque  ^qui  sodalium  numero 
erant\  Sed  mirum  est  Livium  cum  iuniores  dixisset  dein 
mutato  genere  addidisse  '-id  quod  Caesonis  sodalium  erat\  ac 


*)  Cf.  Mommsen  a.  a.  0.  p.  168,  170. 


non  t«  maxime  qui  —  sodalium  erant\  quemadmodum  simil- 
limo  loco  XLII,  61,  10.  ait:  Et  pedites  aliena  gloria  accensi, 
praecipue  qui  Macedonum  phalangis  erant,  optabanf.  Contra 
omnis  et  neutro  genere  positi  pronominis  et  genitivi  evanescit 
difficultas,  si  cum  Yeronensi  legimus :  Hd  quod  sodalicium  erat\ 
unde  quam  paulum  deflexerit  Nicomachianorum  librorum  scrip- 
tura  facile  apparet. 

III,  19,  1.      '•Pace  parta    instare    tum   tribuni  patribus\ 
Yeronensis. 
Hunc  locum  quia  Mommsenus  p.  185  sq.  in  ordinem  a  se  pro- 
positum  non  recepit,  satis  sit  hic  monuisse,  hoc  quoque  loco 
Yeronensis  lectionem  ab  illo  probari.    Namque  pag.  185.  not.  1. 
ideo  dicit  sequendum  esse  Yeronensem,  quod  Yormatiensis  (praeter 
codicem  St.  Marci,  qui  minoris  momenti  est)  et  quodammodo 
etiam  Parisinus  cum  eo  stent ;  est  autem  in  Parisino :  ipartepace\ 
III,  19,  1.    Instare  tum  tribuni  patribus,  ut  Valeri  fidem 
exsolverent,  instare  Claudio. 
Quod  in  reliquis  libris  ante  Yaleri  nomen  additur  ''Publf  cog- 
nomen  Yeronensis  videtur  recte  omisisse,  quia  si  P.   Valerius 
diceretur,     C.  etiam  Claudium  appellari  par   erat,  sicut  infra 
§.  7  et  §.  8.  scribitur. 

III,  19,  9.      Scilicet    si    quis   vobis   humillimus»  homo   de 

vestra  plebe  domum  suam  oppressam  a  familia  armata 

nuntiaret,  ferendum  auxilium  putaretis  :  luppiterOp- 

timus  Maximus,  exulum  atque  servorum  saeptus  armis, 

nulla  ope  humana  dignus  erat  ? 

Oppressam  Yeronensis,  cum  ceteri  libri  exhibeant  ^obsessam. 

Yerum  videtur  esse  in  libro  Yeronensi.  Apparet  enim  a  familia, 

quae  constat  ex  omnibus  hominibus,  servis  praecipue,  qui  inaliqua 

domo  sunt  (cf.  Beckeri  ant.  Eom.  II,  1,  64.  not.  134.),  hanc  domum 

non  obsessum,  sed  quoniam  libere  in  eam  commeant,  subito 

oppressum  iri.    At  enim  humillimus  homo  de  plebe  vix  unum 

vel  duos  servos  babebat,  non  familiam.     Sed  consulto  L.  Quin- 

ctius  Cincinnatus,  quemLivius  contionantem  facit,  in  hoc  con- 
cludendi  genere  cum  a  minore  ad  maius  procedit,  illum  homi- 
nem ,  quem  Jovi  Optimo  Maximo  opposuit,  ut  clarissime  de- 
monstraret,  quam  prave  atque  inepte  tribuni  facerent,  quantum 
potuit  vilissimum  humillimumque  dixit.  Itaque  mihi  in  hac 
oratoria  dicendi  figura  non  inepte  videtur  familia  tribui  vel 
humillimo  homini  de  plebe.  Atque  omnino  quid  est,  cur  de 
familia  armata  Livius  loqueretur,  si  non  eius  diceret  familiam, 
cuius  domus  in  periculo  esset?  Alioqui  longe  clarius  fuit 
memorare  vel  ^manum  armatam  vel  '"praedonum  tnrbam\ 
Neque  enim  cuiquam  facile  in  mentem  veniet,  quoniam  ei  oppo- 
nuntur  ^exules  ac  servi\  alienam  intelligere  familiam,  ac  non 
illius  domus  dominique,  cui  ipsa  insidietur.  Accedit  quod  etiam 
in  enuntiato  insequenti  huic  opposito,  ut  augeatur  indignitas 
rei,  de  Capitolio  sermo  est  temploque  Jovis  a  servis  potissimum 
occupato,  non  de  obsesso.  —  Post  reliqui  libri  exhibent:  ^nulla 
humana  ope  dignus  erat\  Veronensis:  '•nulla  ope  humana\ 
Quem  usitatiorem  verborum  ordinem  cum  Livius  fere  semper 
observet  (cf.  I,  16,  7:  nullas  opes  humanas,  III,  7,  7.  V,  16,  8. 
VII,  30,  3),  idem  deserit  interdum  acuendae  oppositionis  verbo- 
rum  causa,  velut  Y,  32,  7 :  neque  deorum  modo  monita  spreta 
—  sed  humanam  quoque  opem  amovere ,  XXI,  40,  11,  sive 
ut  chiasmum  qui  vocatur  efficiat,  quem  in  deliciis  habuit,  velut 
VII,  2,  3:  ^cum  vis  morbi  nec  humanis  consiliis  nec  ope 
divina  levaretur'  (v.  quae  dixi  ad  m,  24,  4).  Quorum 
neutrum  in  hunc  locum  cadit,  cum  nihil  aliud  nisi  de  hu- 
mana  ope  dicatur,  et  oppositionis  vis  ac  pondus  positum  sit  in 
verbo  quod  est  knulla\ 

in,  24,  4.   Multis  enim  emanabat  indiciis  neque  fratrem 

Volsci  ex  quo  semel  fuerit  aeger,  umquam  non  modo 

in  publico  visum,  sed  ne  adsurrexisse  quidem  ex  morbo. 

Sic  Veronensis,   cum  in  reliquis  hic  sit  ordo  verborum:    knon 

modo   visum  in  publico\    Sed  res  ipsa  et  sententia  loci  his 

verbis  Hn  publico'  priorem  locum  vindicant.  Namque  id  ipsum 
refert,  in  publico  non  visum  esse  fratrem  Volsci,  cum  is  testis 
exstitisset  illum  in  Subura  violatum  a  Caesone  interfectumque 
esse  (cf.  cap.  1.3,  2.);  itemque  paullo  post  §.  5.  dicitur:  ^nec 
Caesonem  Romae  visum\  quia  tunc  '•ad  signa  fuerit.  Ceterum 
hic  quoque  subesse  chiasmus  quidam  videtur  sic  dispositus: 
non  modo  in  publico  visum 
sed  ne  adsurrexisse  quidem  ex  morbo. 
Utitur  autem  saepissime  Livius  chiasmi  figura  et  in  verbis 
et  in  enuntiatis  collocandis  ad  augendam  oppositionum  vim  ac 
perspicuitatem  (cf.  Kuhnast.  synt.  Liv.  p.  326.).  Ex  innu- 
meris  exemplis  chiasmi  satis  erit  pauca  attulisse  libri  tertii 
cap.5,  8.  10.  9,  11.  10,  12.  11,  7.  27,  6.  38,  11.  41,  8.  52,8. 
54,  3.  63,  9.  72,  2.  Huic  autem  loco,  de  quo  agimus,  simillime 
collocata  verba  sunt  I,  32,  2:  '-Omnia  ea  —  pontificem  in 
album  relata  proponere  in  publico  iubeV. 

III,  26,  10.  Qua  simul  —  velatus  processit,  dictatorem 
eum  legati  consalutant,  in  urbem  vocant,  qui  terror 
sit  in  exercitu  ei  exponunt. 
Sic  scribendum  censeo  secundum  vestigia  libri  Veronensis,  in 
quo  ita  scriptum  est :  Hn  exercituY.  Neque  enim  hic  Livii  mos 
est,  ut  pronomen  demonstrativum  ante  alio  casu  cum  alio 
verbo  coniunctum  post  in  alio  verbo  audiatur;  verum  iteratur 
pronomen,  velut  YJLLL,  12,  1:  'cui  venienti  seniores  obviam 
exisse  constat,  iuventutem  —  aversatam  eum  execratamque. 
Vlll,  38,  15:  Caede  inermes  cruentamque  illis  praedam  redde. 

III,  29,  6.  Eodem  die  L.  Mamilio  Tusculano  civitas 
data. 

Omitti  in  Veronensi  ;es£\  quod  in  reliquis  exstat,  adnota- 
vit  Mommsenus  p,  187,  insuper  allatis  m,  31,  1.  laboratum^ 
m,  65,  4.  inditum  cognomen.  Atque  copulas  quidem  quae 
vocantur,  vel  'est'  vel  'sunt',  a  Livio  saepenumero  omitti  recte 
monuit  Ktihnastius    synt.   Liv.   p.  276.     Videtur   autem  haec 

ellipsis  copulae  haud  raro  fluxisse  e  concisa  quadam  brevitate 
annalium,  unde  Livius  quae  pro  rebus  gestis  narravit,  antiqui- 
oribus  saitem  temporibus,  prope  omnia  petivit*).  Quamobrem 
cum  illae  voculae  <-esty  vel  '-sunV  fere  semper  omittantur,  ubi 
simpliciter  indicantur  res  aliquo  anno  sive  gestae  sive  insti- 
tutae  (cf.  I,  33,  2.  9.  43,  5.  6.  IX,  45,  18),  tum  haec  ellipsis 
videtur  paene  sollemnis  esse,  cum  memoratur  vel  singulis  vel 
populis  data  civitas  (cf.  II,  5,  9.  16,  5.  VEI,  14,  2.  17,  12. 
IX,  43,  24). 

III,  29,  6.  Volscius  damnatus  Lanuvium  exilium  abiit. 
Sic  libri  Nicomachiani  (praeter  Harleianum  I.)  adstipulante 
Veronensi:  editiones  omnes  •t"*'  praepositionem  inseruerunt. 
Contra  Mommsenus  p.  180:  'fortasse  ferendum  erit\  inquit, 
'quod  legitur  lLanuvium  exilium  abiiV  omissa  praepositione' 
(cf.  etiam  Alschefskium  ad  1.).  Et  videndum  est,  num  necesse  sit 
ut  recedamus  a  librorum  consensu.  Potest  enim  Livius  secutus 
esse  similitudinem  eius  usus,  quo  nominibus  urbium,  quae  tum, 
cum  quis  eo  cogitare  vel  intendere  iter  dicitur,  accusativo  casu 
ponuntur,  interdum  adduntur  voces  quae  sunt  'urbs',  'oppidum' 
aliae  sine  praepositione  (cf.  III,  1,  5.  XXI,  22,  5.  25,  13.  XXXI, 
45,  12.  XLIV,  32,  3).  Itaque  si  ita  scripsit  Livius  '-Lanuvium 
exilium  abiit\  exilium  appositionis  loco  est  et  perinde  intelli- 
gendum,  quasi  dixisset  exilii  locum  vel  urbem.  Contra  ubi 
nomini  civitatis  vel  gentis  praepositio  additur,  idem  non  licet, 
itaque  Livius  ait  HT,  13,  8:  In  Tuscos  in  exilium  abiit,  nec 
minus  adest  praepositio,  si  simpliciter  dicitur  'm  exilium  abire" 


*)  Asperum  illud  atque  ieiunum  narrandi  genus  Nitzschius  (die  romi- 
sche  Annalistik  Berl.  1873.  p.  156.  ff.)  vetustissimorum  illud  quidem  an- 
nalium  proprium  esse,  sed  nonnumquam  etiam  ad  annalium  scriptores 
posteriores  aetato  velut  ad  Licinium  Macrum  permanasse,  inde  in  Livii 
quoque  libros  irrepsisso  dicit.  Atque  ex  eo  genere  haec  affert  exempla: 
II,  19,  2.  21,  2.  33,  4.  40,  14.  41,  1.  III,  31,  1.  (cf.  etiam  ibid.  p.  197 
sq.). 

(m.  50,  11.  V,  32,  9.):  tum  enim  non  id  agitur,  in  quem  quis 
locum,  sed  quam  ad  rem  abeat,  id  quod  etiam  in  eo  inest, 
quod  item  saepe  apud  Livium  invenitur,  ^exulatum  abire'  (II, 
35,  6.  IH,  58,  10.  VH,  1,  9.  XXVI,  3,  12). 

III,  38,  4.  Addidit  terrorem  insuper  alium  fortuna: 
Aequi  ex  alia  parte  castra  in  Algido  locant. 
Verum  videtur  quod  Veronensis  et  Leidensis  habent  "addidit\ 
cum  Mediceus  et  Parisinus  exhibeant  kaddit\  Videmus  enim 
in  omnibus  enuntiatis  huius  capitis,  quae  quidem  aliquid  mo- 
menti  habeant  ad  rerum  narrationem  promovendam,  usurpari  per- 
fectum  (§.3:  Sabini  incursionem  — fecere;  §.  4:  non  nuntii 
solum,  sed —  agrestium  fuga  trepidationem  iniecit;  §.  6:  is 
pavor  perculit  decemviros).  Contra  in  ea  parte  orationis,  qua 
res  enarrantur  accuratiusque  expositae  legenti  quasi  sub  oculos 
subiciuntur,  praesenti  tempore  Livius  utitur  (§.  3:  castra  locant; 
§.4:  decemviri  consultant;  §.  5:  Aequi  castra  locant).  —  Quam- 
obrem  cum  inter  illa,  ut  ita  dicam,  capita  narrationis  sine  dubio 
referendum  sit  id  enuntiatum,  de  quo  agimus :  in  hac  librorum 
auctoritate  paene  pari  utique  restituendum  puto  perfectum 
(cf.  m,  63,  4). 

IH.  44,  4.  Hanc  virginem  adultam  —  Appius  amore 
amens  —  perlicere  adortus  —  ad  crudelem  superbam- 
que  vim  animum  convertit. 
Hanc  Veronensis  scripturam,  adstipulante  Parisino  et  quodam- 
modo  etiam  Mediceo  (amore  ardens  mens)  satis  tutam,  Momm- 
senus  probavit  p.  177,  idemque  et  solo  Parisino  auctore  Mad- 
vigius  censuit  (Emend.  Liv.  p.  20.  not.),  et  veteres  edi- 
tores  Livii,  Gronovius  et  Drakenborchius.  Eo  magis  mirum 
est  nostrae  aetatis  editores,  Weissenbornium  et  Hertzium, 
scripsisse  '-amore  ardens\  adductos  fortasse  alio  loco  I,  58,  2, 
ubi  in  simili  ceteroquin  re  Livius  ait  '•amore  ardens\  Sed 
docemur  ipsius  Livii  verbis  (cap.  47,  4.  48,  1)  hoc  loco  nihil  aliud 
dici  posse  nisi  amentiam  amoris,   quoniam  id  ipsum,  quod  ad 

crudelem  superbamque  vim  Appius  animum  convertit,  initium 
amentiae  erat,  quae  postea  demum  pateret  in  exequendo  nefando 
illo  consilio. 

IEL,  51,  10.  Porta  Collina  urbem  intravere  sub  signis^ 
mediaque  urbe  ingenti  agmine  in  Aventinum  pergunt. 
Haec  ita  scripta  exstare  in  Veronensi  libro  Mommsenus  ait 
p.  183.,  cum  Nicomachiani  exhibeant:  urbe  agmine.  'Sci- 
licet  grammaticus,  inquit,  non  intellexit  vim  orationis  non 
in  numero  plebeiorum  niti,  sed  in  ordinatione  militari'.  Sed 
vereor  ne  erraverit.  Legitur  enim  in  Veronensi,  quia  princi- 
pia  versuum  huius  paginae  mutila  sunt,  nihil  amplius  quam 
|  enti  agmine,  vacuo  relicto  trium  literarnm  spatio.  Atque  si 
pro  (ingenti\  quod  Mommsenus  pro  certo  posuit,  inserue- 
rimus  <-silenti\  sententia  illa,  quam  Mommsenus  iure  postulavit, 
optime  exprimitur.  At  enim  potest  omnino  videri  supervaca- 
neum  esse  quidquam  addi  ad  ablativum  ^agmine,  cum  is  sae- 
pius  ita  usurpetur  a  Livio,  nullo  addito  aut  adiectivo  aut 
participio,  ut  sit  idem  fere  quod  '•agmine  facto»  (cf.  I,  6,  2.  III, 
18,  4.  XXII,  30,  1.  XXIV,  30,  3.),  cui  contrarium  est  Haxum  atque 
solutum  agmen'  (XXII,  50,  9).  Atque  sic  etiam  paullo  ante  de 
altero  exercitu  a  Verginio  in  decemviros  irritato  dicitur  cap.  50? 
13:  Eunt  agmine  ad  urbem  et  Aventinum  insidunt.  Sed  illic 
necesse  erat  addi  ^agmine  eos  ivisse,  ut  intelligeretur  totum 
exercitum  uno  impetu  consensuque  urbem  petiisse;  hic  idem 
apparet  ex  iis  quae  praecedunt:  ^porta  Collina  urbem  intra- 
vere  sub  signis\  ita  ut  nulla  plane  sit  causa,  cur  repetatur 
eos,  qui  sub  signis  urbem  intravere,  etiam  agmine  incessisse. 
Contra  si  legimus  '-silenti  agmine\  id  aptissime  opponitur 
iis  quae  cap.  50,  13.  de  altero  illo  cxercitu  narrantur:  kEunt 
agmine  ad  urbem  et  Aventinum  insidunt,  ut  quisque  occur- 
rerat,  plebem  ad  repetendam  libei  tatem  creandosque  tribunos 
plebis  adhortantes'  Consulto  Livius  ab  illis  voluit  habitum 
et  speciem  huius    exercitus  abhorrere,  ut  qui  ab  Icilio,    lviro 


—     14    — 

tribunicio  et  perito  rerum  popularium'  (cf.  §.  9.  cap.  44,  3.), 
duceretur.  Ceterum  ^silenti  agmine'  legitur  XXV,  38,  16. 
XXXI,  38,  10.  XXXV,  4,  4.  XXIH,  35,  17. 

UI,  61,  4.  Huius  pugnae  fama  perlata  non  in  urbem 
modo  sed  in  Sabinos  ad  alterum  exercitum,  in  urbe 
laetitia  celebrata  est,  in  castris  animos  militum  ad 
aemulandum  decus  accendit. 
Sic  Veronensis,  cum  reliqui  libri  post  laetitia  inserant  ^modo\ 
Sin  ita  legitur,  videtur  concinnitas  sententiae  postulare,  ut  in 
altera  parte  enuntiati  augendi  vis,  in  priore  per  particulam- 
'•modo1  denotata,  aliquo  modo  exprimatur  hoc  fere  modo:  in 
castris  animos  militum  etiam  ad  aemulandum  decus  accendit 
(cf.  V,  51,  2:  kaliis  turpe,  Camillo  etiam  nefas  esf).  Sed  cum 
sit  notissimum  Latinis  saepenumero  contextum  orationis  satis 
fecisse ,  ubi  nos ,  quae  Germanorum  est  loquendi  consuetudo, 
particulam  'modo'  vel  similem  quandam  desideramus:  tum 
Livius ,  cum  per  asyndeta  oratio  procedit ,  talibus  parti- 
culis  non  solet  uti.  Itaque  I,  17,  1.  ait  (Hertz):  necdum 
ad  singulos  certamen  pervenerat:  factionibus  inter  ordines 
certabatur\  non:  ^factionibus  modo' ;  X,  5,  13:  pax  negata, 
indutiae  biennii  datae,  non  Hndutiae  modo' ;  X,  35,  7 :  nunc 
pudore  a  fuga  contineri,  alioqui  pro  victis  esse.  Admodum 
autem  similis  locus  est  V,  7,  4:  quod  ubi  Romam  est  nun- 
tiatum,  maestitiam  omnibus,  senatui  curam  metumque  in- 
iecit.  —  Quamquam  hac  defensione  carere  possumus ,  siquidem 
mihi  non  talis  videtur  sententia  loci  esse,  qualis  particula  'modo' 
sive  addita  sive  audita  efficitur.  Verum  hoc  Livius  dicit ,  famam 
victoriae  in  urbem  pariter  atque  in  castra  perlatam  disparem  mo- 
visse  affectum  animorum,  illic  laetitiam,  hic  invidiam  atque  aemu- 
lationem.  Milites  enim  nuntiata  alterius  exercitus  victoria  non 
laetos  fuisse  docemur  insequentis  capitis  initio  cap.  62,  1 :  ad  id 
quod  sua  sponte  satis  collectum  animorum  erat,  indignitaie 
etiam  Romani   accendebantur    et  q.  seq.,    et  §.    2 :    ubi  haec 

fremere   militem    sensit.      Ceterum  nihil   mirum    est,   ^modo' 
male  additum  esse  propter  id  quod  antecedit  non  modo\ 

III,  61,  13.  Quid  latrocinii  modo  procursantes  pauci 
recursantespue  tererent  tempus. 
'-Recursantesque'  Veronensis  liber,  '-recurrentesque'  Mediceus 
et  Parisinus;  rectius  sine  dubio  illud,  quia  vix  credibile  est 
Livium,  qui  verba  frequentativa  praecipue  in  prima  decade  in 
deliciis  haberet  (cf.  Kuhnast.  synt.  Liv.  p.  343.  Wolfflin  Liv. 
Kritik  p.  29,  Antiochus  von  Syrakus  u.  Coelius  Antipater.  Win- 
terthur  1872.  p.  86.)  '-procursantes  dixisse  et  deinceps  lre- 
currentesque\ 

III,   62,   6.     Alterum    (exercitum)    nova    nuper    victoria 
elatum. 

Haec  est  collocatio  verborum  in  libro  Veronensi,  cum  reli- 
qui  sic  exhibeant:  ^nuper  nova  victoria  elatum\  Sed  minime 
abhorret  a  consuetudine  Latinorum  haec  Graeci  sermonis 
imitatio,  ut  inter  adiectivum  et  substantivum  pro  altero  adiec- 
tivo  interponatur  adverbium  (Mgelsbach  lat.  Stilistik  p.  202.) 
Atque  apud  Livium  quidem  plurima  eiusmodi  inveniuntur 
exempla  (cf.  Kiihnast  synt.  Liv.  p.  52.  sq.),  ex  quibus  pauca 
afferre  libet  haec:  II,  23,  8:  multis  passim  agminibtis,  III, 
63,  5:  duobus  bifariam  proeliis,  IV,  7,  2:  tot  simul  bella, 
VIII,  1,  9 :  suos  semper  hostes,  III,  66,  2  :  novis  semper  certa- 
minibus,  XXI,  31,  11:  pluribus  simul  alveis.  Contra  si  legi- 
mus :  lnuper  nova  victoria  elatum\  ne  sententia  quidem  salva 
est,  quoniam  exercitus  non  nuper  dicitur,  sed  tum  maxime 
elatus  esse. 

III,  63,  4.  Ibi  non  sociorum  —  res,  sed  suas  Romanus 
—  recepit  Veronensis,  libri  reliqui  'recipif.  Malim  perfectum ; 
hoc  enim  toto  capite  proelium  pugnantiumque  concursus  et 
certamen  describuntur  vel  praesenti  historico  (§.  2:  recipit  — 
transvolat  — facit,  §.4:  evertunt  —  relinqiiuvt^,  vel  infinitivo 
historico    (§.3:  providere  —  laudare  —  increpare),  vel  imper- 

fecto  (§.  3:  edebant  —  excitabant)-,  contra  ubi  Livius  aut  de 
suo  aliquid  addit  aut  indicat  quid  quoque  loco  consilio  sive 
virium  contentione  effectum  sit,  utitur  perfecto  tempore  (§.  2: 
enituit,  4:  potuit)  (v.  ad  III,  38,  4).  Itaque  haud  scio  an 
Livius  confecto  proelio  quid  Romanis  victoribus  emolumenti 
raerit,  perfecto  tempore  narraverit  scripseritque  'recepit\ 

III,  63,  11.  In  eandem  sententiam  multa  et  a  ceteris  seni- 
oribus  patrum  cum  essent  dicta. 

Sic  scriptum  est  in  libro  Veronensi,  idemque  inesse  in 
codice  Harleiano  I.  Weissenbornius  adnotavit  inter  discrepan- 
tiam  scripturae  praemissam  primo  volumini  editionis  Teubne- 
rianae.  Reliqui  Mcomachiani  libri  omittunt  praepositionem  '«'. 
Atque  omnino  crediderim  dativum  iunctum  passivo  verbo  apud 
Livium  artioribus  circumscribendum  finibus  esse  quam  Kuhna- 
stio  visum  est  (synt.  Liv.  p.  139.),  meritoque  Drakenborchium 
reprehendi  a  Madvigio  (Emend.  Liv.  p.  589.  not.),  quod  hunc 
dativum  nimis  leviter  et  sine  discrimine  finxerit.  Certe  qui- 
dem  quae  huius  rei  exempla  Drakenborchius  (ad  VI,  11,  4.) 
ex  prima  decade  Livii  attulit,  omnia  aut  hodie  propter  meli- 
orum  codicum  auctoritatem  mutata  aut  non  recte  intellecta  a 
Drakenborchio  et  falso  huc  relata  sunt.  Sed  in  posteriore 
parte  operis  sui  Livius  Graecorum  morem  imitatus,  ut  liberius 
hoc  dativo  usus  sit  —  id  quod  et  ipsum  accuratius  inquiren- 
dum  erit,  —  in  prima  decade  haec  licentia  non  prohanda  esse 
videtur,  ideoque  ego  cum  libro  Veronensi  legendum  puto: 
multa  et  a  ceteris  —  cum  essent  dicta. 

III,  64,  2.  Consensum  patrum  causabantur,  quo  per 
contumeliam  consulum  iura  tribunorum  plebis  labe- 
factatum  essent. 

Sic  Veronensis;  reliqui  meliores  libri:  iura  plebis  labe- 
facta  essent.     Ac  primum  quidem  rectius  fortasse  hic  quoque 

tribuni  plebis  memorantur,  cum  et  §.  3.  (novi  tribuni)  de  iis 
mentio  fiat,  et  cap.  63,10  oratio  Claudii  in  tribunorum  potis- 
simum  arrogantiam  invehatur.  Deinde  multo  gravior  sermonis 
sententiaeque  offensio  tollitur  hac  Yeronensis  scriptura:  labe- 
factatum  essent.  Liberatur  enim  Livius  voc2Lb\ilo  labefaciendi, 
poetis  tantum  et  posterioribus  aetate  scriptoribus  usitato. 
Consensus  vero  patrum,  quo  per  contumeliam  consulum  iura 
tribunorum  plebis  labefacta  essent,  nihil  potest  aliud  esse 
nisi  consensus  patrum  dissuadentium  rogationem  a  tribunis 
latam  ad  populum  de  triumpho  consulum  a  senatu  iis  negato 
(cf.  cap.  63,8  et  11.)  Hac  inani  renitentium  ^patrum  vocifera- 
tione  num  revera  labefactata  erant  iura  aut  plebis  aut  tribu- 
norum  plebis,  qui  rogationem  suam  pertulissent?  Nempe  conati 
erant  patres,  quantum  in  ipsis  erat,  impedire  quod  tribuni 
tulissent,  tamquam  contra  morem  et  leges  fieret:  sed  pervice- 
rant  tribuni.  Kecte  igitur  tribuni  consensum  patrum  causa- 
bantur,  quippe  qui  omnes  summa  ope  adnisi  essent,  ut  per 
contumeliam  consulum  tribunorum  legem  ferentium  iura  immi- 
nuerent,  recteque  haec  quoque  se  habent:  quid  futurum,  — 
si  novos  tribunos  per  factionis  suae  consules  adorti  essent ; 
etsi  enim  tum  contra  consules  tribunosque  coniunctos  nihil 
profecerant  patres,  periculum  erat,  ne  iis  resisti  non  posset,  si 
consulum  opibus  contra  alios  tribunos  adiuvarentur.  Atque 
haec  sententia,  quae  sola  huic  loco  apta  est,  efficitur  levis- 
sima  mutatione  scribendo  labefactatum  issent  pro  labe- 
factatum  essent.  Ita  autem  usurpari  a  Livio  supinum 
prius  quod  vocatur,  ut  ex  eo  pendeat  accusativus  obiecti, 
exemplis  probari  potest  (cf.  I,  22,  6.  11,  6.  II,  6,  3.  XXI, 
41,  13.  XXXII,  22,  6.  XXXIX,  10,  4.  Kiihnast.  synt.  Liv. 
p.  259.) 

III,  67,  3.     Ergo  —  capi  me  Roma  consule  potuit? 

Sic  Veronensis,  cum  in  libris  Nicomachianis  legatur:  capi 
Roma  me   consule  potuit.     Verum   haud    scio    an   recensionis 

Mcomachianae  auctores  hoc  loco  Livium  emendare  voluerint, 
cuius  ingenium  interdum  non  abhorruisse  a  mira  quadam 
implicatione  verborum  nescirent  (cf.  praef.  5 :  dum  prisca  tota 
illa  mente  repeto.  I,  15,  4:  persecutus  fusos  ad  moenia 
hostes.  II,  7,  11:  ut  vos  supra  suspectum  me  civem  habite- 
tis.  IH,  64,  1:  quo  sua  minus  cupiditas  emineret.  VI,  25, 
11:  omnia  constanti  tranquilla  pace.)  cf.  etiam  Kuhnast. 
synt.  Liv.  p.  312  sqq.  Nec  desunt  exempla,  ubi  abla- 
tivi  absoluti  qui  vocantur  interpositis  aliis  vocabuiis  diriman- 
tur  (cf.  IY,  44,  10:  causa  ipse  pro  se  dicta,  XXI,  8,  2: 
Vix  accipientibus  —  opera  locis.  XXXVIII,  47,  7:  accu- 
santibus  meis  ipse  legatis  dico.  XLV,  10,  2:  dimissis  et 
ipse  navibus  pergit.)  Hac  alterna  collocandorum  verborum 
vice  offensi  Mcomachiani  hoc  loco  simpliciorem  ordinem 
suopte  ingenio  videntur  restituisse. 

IV,  7,  4.  Legati  ab  Ardea  Romam  venerunt.  —  Sic 
ego  scribendum  esse  puto  propter  consensum  libri  Veronensis 
eum  Leidensi,  cum  solus  Mediceus  lectionem  ab  editoribus 
receptam  exhibeat  ab  Ardeatibus^  in  Parisino  vero  scriptum 
sit  ab  Ardeat.  Neque  consuetudini  sermonis  Liviani  non  con- 
gruere  puto,  ut  diceret  legati  ab  Ardea  veniunt.  Gentis 
enim  vocabulum  usurpavit,  ubi  urbis  alicuius  vel  civitatis 
nomen  in  usu  non  esset,  velut  V,  23,  12:  legati  a  Folscis  et 
Aequis  veniunt;  sin  per  consuetudinein  sermonis  licebat, 
Livius  urbis  nomine  usus  est  (cf.  IV,  9,  1 :  legati  ab  Ardea 
veniunt.  IV,  45,  5:  legati  ab  Tusculo  venerunt.  XXI,  9,  3: 
ab  Roma  legatos  venisse.)  Ceterum  Livius  his  verbis:  legati 
ab  Ardea  significare  videtur  legatos  Ardeatium,  non  legatos  qui 
Ardea  venirent;  sumpsitque  hoc  ex  more  Graecorum,  ut  homines 
ab  Ardea  diceret  homines  Ardea  oriundos  (cf.  XXI,  7,  2.  I, 
50,  3  et  quae  Weissenbornius  ad  eum  locum  attulit.)  Itaque 
equidem  Livium  puto  scripsisse:  legati  ab  Ardea  venerunt. 

IV,  11,  1.  Consules  creantur  M.  Fabius  Vibulanus  etc. 
Veronensis. 

Nicomachiani :  creant.  Sed  neque  praecedit  subiectum,  ad 
quod  referatur  creant,  —  caput  10.  enim  exit  his  verbis: 
tribunorum  militarium  nulla  mentio  —  fuit  —  et  solet  Livius 
magistratus  novos  creatos  passivis  verbis  memorare  (cf.  II,  34, 
1.  15,  1.   m,  6,  1.  IV,  54,  1.   V,  31,  2.   VI,  11,  10.) 

IV,  13,  12.  Adprobantibus  cunctis  Quinctius  primo 
abnuere,  quid  sibi  vellent  rogitare,  —  dein  et  q.  seq. 

Sic  Veronensis;  primo  Quinctius  abnuere    et  —  rogitare 

Nicomachiani.  Aptius  videtur  quod  Veronensis  exhibet,  cum 
plane  Liviano  more  opposita  (cuncti  —  Quinctius)  iuxta 
ponantur  et  acuantur  chiasmo  (v.  ad  IH,  24,  4.)  In  enumera- 
tionibus  autem  per  adverbia  primo  —  deinde  factis  Livius 
illud  solet  postponere  subiecto  (cf.  II,  2,  8.  23,  6.  45,  3. 
54,  8.  VH,  39,  2.  X,  29,  8.  34,  5.)  —  Atque  inlinitivi  etiam 
historici  (abnuere  —  rogitare)  in  Veronensi  nulla  coniunctione 
iuncti  defendi  possunt,  quia  tali  asyndeto  haud  raro  Livius  ita 
usus  est,  ut  significaret  rem  rei  quasi  instare  et  una  re  vix- 
dum  confecta  iam  alteram  consequi  (cf.  II,  3,  6.  6,  1.  45,  3.  5. 
IV,  31,  4.  37,  10.  11.  60,  6.) 

IV,  22,  2.  Eo  dictator  agmine  infesto  subiit  Veronensis, 
subit  Nicomachiani.  Sine  dubio  praestat  perfectum  propter 
perfecta  quae  sequuntur:  fudit  —  compulit. 

IV,  22,  4.  Q.  Servilius  dictator  cum  vi  capere  Fidenas 
non  posset  ad  dolum  confugit  et 

in  locis  propter  propinquitatem  notis  ab  adversa  parte 
desuper  maxime  neglecta,  quia  suapte  natura  tutis- 
sima  erat,  agere  in  arcem  cuniculum  instituit. 

Sic  haec  conformanda  videntur  secundum  librum  Veronen- 
sem.  Ac  primum  quidem  quod  in  omnibus  codicibus  est  ab  adversa 

parte  editores  uno  consensu  mutarunt  in  ab  aversa  parte, 
credo  quia  sic  vel  magis  sibi  intellegere  visi  sunt,  cur  illa 
pars  ab  oppidanis  neglecta  esset,  et  quia  remotissimum  quem- 
que  locum  dictatori  ad  clandestinum  consilium  commodissi- 
mum  Msse  rebantur.  At  non  desunt  argumenta  ex  ipsa  ora- 
tione  petita,  quibus  efficiatur  Livium  scripsisse  ^ab  adversa 
parte\  non  (ab  aversa.  Neque  enim  dictator  Eomanus,  ut  ab 
sensu  operis  ab  aversa  parte  urbis  instituti  hostes  averteret 
(§.  5.),  aliunde  urbem  aggressurus  erat,  quam  a  parte  ab  ipso 
insidiarum  operisque  loco  remotissima,  id  est  ab  ipsis  castris 
Komanis;  quod  si  fecisset,  sine  dubio  Livius  hoc  clarius 
indicasset  quam  his  verbis  (§.  5.):  lipse  diversissimis  locis 
subeundo1  etc,  neque  haec  mihi  omnino  recte  se  habere 
videntur,  nisi  de  novo  insolitoque  loco  aggrediendi  dicun- 
tur.  Accedit  quod  §.  6.  haec  leguntur:  ldonec  perfosso 
a  castris  monte  erecta  in  arcem  via  est\  quae  non 
possunt  non  dicta  esse  de  cuniculo  a  castris  Eomanis  in  arcem 
Fidenatium  acto.  Quae  omnia  si  perpenderis,  dubium  non  fore 
spero,  quin  codicum  scriptura  (lab  adversa  parte)  iure  retinea- 
tur.  —  Iam  vero  in  libro  Veronensi  his  verbis:  '«6  adversa 
parte)  exit  versus,  et  in  insequenti,  qui  ut  omnes  eiusdem 
paginae  versus  in  principio  mutilus  est,  post  quattuor  fere 
literarum  spatium  sequi  videtur  litera  P,  deinde  certae  literae 
ER;  quod  ego  vestigium  secutus  supplevi  versum  vocabulo 
'desuper\  In  libris  Nicomachianis  ita  scriptum  est :  ab  adversa 
parte  urbis  maxime  neglecta\  Sed  illud  kdesuper  non  ad 
urbem  pertinet,  sed  ad  arcem,  quam  in  edito  loco  sitam  ideo 
suapte  natura  tutissimam  fuisse  hic  iam  significari  malim  quam 
ex  eo  demum  colligi,  quod  infra  dicitur  §.6:  'perfosso  a 
castris  monte\  Itaque  mihi  quidem  quod  Nicomachiani  libri 
exhibent  'urbis  videtur  additamentum  esse  cuiusdam,  qui  ut 
haec  verba  ^ab  adversa  parte"  explicaret,    adscripsit  vocabulum 

-urbis   quod  postmodo  pro  vera  lectione  'desuper  a  Mcomachis 
in  textum  receptum  est. 

IV,  22,  6.  Donec  perfosso  a  castris  monte  erecta  in 
arcem  via  est,  intentisque  Etruscis  ad  vineas  ac  certo 
periculo  minas  clamor  —  captam  urbem  ostendit. 
Sic  Veronensis,  nisi  quod  in  eo  non  legitur  ^ac  certo  pe- 
riculo  minas\  sed  kad  certo  pericuW ;  sed  has  vooulas  ac 
et  ad  a  librariis  facile  commutari  apparet  ex  III,  42,  7, 
ubi  Mcomachiani  exhibent:  arma  ad  supplementu  m ,  cum  in 
Veronensi  rectius  sine  dubio  legatur  ^arma  ac  supplementum 
In  libris  Mcomachianis  haec  extat  huius  loci  species:  Hnten- 
tisque  Etruscis  ad  vanas  a  certo  periculo  minas\  variaque 
ab  editoribus  his  verbis  adhibita  sunt  interpretandi  artificia 
(cf.  Weissenbornium  ad  L),  sed,  ut  mihi  quidem  videtur,  nulla 
ex  parte  satis  probabilia.  Neque  enim  durioris  huius  verborum 
conformationis :  'intendi  ad  vanas  a  certo  periculo  minas' 
alterum  extat  apud  Livium  exemplum,  neque  va?iis  minis  recte 
opponitur  certum  periculum,  id  quod  hoc  loco  nihil  aliud  esse 
potest  nisi  periculum  Fidenatibus  etiamtum  ignotum,  sed  im- 
minens  a  Romanis  per  cuniculum  in  arcem  erectis.  Quid 
autem  aliud  significat  certum  periculum  quam  periculum  haud 
dubium  ac  manifestum?  Itaque  Livius  si  dicere  voluisset  Fide- 
nates  vana  oppugnationis  specie  aversos  fuisse  a  sensu  maioris 
periculi,  quod  ipsos  illo  temporis  momento  falleret  —  aliud 
autem  scribere  non  potuit,  quia  hoc  absurdum  est  dicere,  quem- 
quam  vanas  minas  potius  quam  periculum  mairifestum  prohi- 
bendas  duxisse  —  tum  in  hac  re  sine  dubio  ^verum  periculum, 
non  ^certum  nominaturus  fuit  (cf.  X,  14,  18:  verus  metus) 
At  si  cum  libro  Veronensi  legerimus:  Hntentisque  Etruscis 
ad  vineas  ac  certo  periculo  minas,  illae  oftensiones  omnes 
evanescunt.  Vinearum  autem  creberrima  mentio  est  in  oppu- 
gnandamm  urbium  apparatu  (II,  17,  1.  V,  5,  6.  X,  34,  1.  XXI, 
7,  10.);  deinde    'certo  periculo   minae'   dicuntur  minae  a  Ro- 

manis  per  simulationem  iusti  impetus  ostentatae,  quae  Fide- 
natibus,  quibus  verum  afferre  periculum  viderentur,  etiam  pro 
certo  periculo  essent.  Unum  restat,  quod  aliquem  offendere 
possit,  rariorem  dico  hanc  constructionem  '-certo  periculo  minae\ 
quae  sunt  minae  certum  periculum  minantes.  Et  paullo  inusi- 
tatior  sane  hic  ablativus  qualitatis  est,  adiectivi  loco  iunctus 
substantivo ;  tamen  simile  aliquid  invenitur  XXI,  62,  5 :  homi- 
num  specie  procul  candida  veste  visi  cf.  I,  45,  4.  XXI, 
22,  5.  XXIV,  36,  7.  XXXII,  12,  10.  Ceterum  hoc,  de  quo 
agimus,  loco  ablativus  qui  est  '-certo  periculo1  mihi  quasi  me- 
dius  esse  videtur  inter  ablativum  qualitatis  et  absolutum  abla- 
tivum,  ut  etiam  sic  liceat  circumscribere :  '•ubi  certum  erat 
periculum\  Perinde  usurpantur  ablativi  absoluti  YII,  9,  7. 
XXI,  25,  9.  13. 

IV,  24,  6.  Ut  re  ipsa,  inquit,  sciatis,  Quirites,  mihi 
diuturna  non  placere  imperia, 
Hanc  Veronensis  scripturam  videri  primitivam  esse  recte  monuit 
Mommsenus  p.  178,  idque  colligere  licet  ex  iis  quae  codex 
Mediceus,  qui  duplicem  scripturam  in  unum  conradit,  exhibet: 
'quarn  mihi  diuturna  non  placeant  re  imperia.' 

IV,  26,  4.  Ibique  seorsum  Aequi  Volsci  castra  communi 
vere  Veronensis.  Haec  ita  auxerunt  Mcomachiani  libri: 
'seorsum  Aequi  seorsum  Volscf,  cum  inani  molestaque  repe- 
titione  vocis  lseorsum\  Ego  Livium  arbitror,  ut  XXTT,  52,  3 
dixit :  '-seorsum  cives  sociique' ,  sic  hoc  quoque  loco  scripsisse 
'seorsum  Aequi  Volscique\  postea  autem  voculam  kque\  saepe 
hac  nota  q.  scriptam  ante  c  literam  insequentem  iam  in  arche- 
typo  excidisse,  praesertim  cum  in  versu  praecedenti  scriptum 
esset  %ibique\ 

IV,    26,    6.     Ante   omnia   pravitas  consulum  discordiae- 
que    inter    ipsos    et    certamina    in    consiliis    omnibus 
terrebant. 
Sic  Veronensis,  cum  libri  Mcomachiani'  discordiaque"  exhibeant 

singulari  numero.  Et  videtur  Livius  ita  disposuisse  orationem, 
ut  primum  pravitatem  consulum  tamquam  universam  rem  no- 
taret,  deinde  eam  discordiarum  certaminumque  certis  exemplis 
definiret.  Haec  autem  ratio  et  distributio  confirmatur  etiam 
particulis  lque  —  et\  quibus  in  oratione  ut  ita  dicam  tripartita 
haud  raroLivius  ita  utitur,  ut  alterum  et  tertium  verbum,  per 
particulam  et  vel  ac  artius  inter  se  coniuncta,  ambo  adnectan- 
tur  primo  per  particulam  lque'  (cf.  1,  7,  10.  9,  9.  10,  1.  19,  1. 
H,  40,  4.  V,  42,  4.  51,  8.  10.  49,  3.  VH,  11,  6;  v.  etiam 
quae  dixi  ad  V,  41,  2.)  Quod  Ktihnastius  synt.  Liv.  p.  287 
monuit  quidem,  sed  non  satis  dilucide  exposuit.  —  Quodsi  ea 
ratio  intercedit  inter  haec  duo,  'discordia  inter  ipsos  et  cer- 
tamina  in  consiliis  omnibus\  mihi  quidem  dubium  non  est, 
quin  Livius  utrumque  vocabulum  plurali  numero  usurpaverit, 
ex  more  illo  Latinorum  per  pluralem  numerum  pro  universo 
genere  substituendi  propria  rerum  exempla.  Ceterum  illorum 
consulum  in  singulis  rebus  discordiae  memorantur  etiam  §.  7 : 
6ad  alia  discordes\ 

IV.   27.    2.     Dictator    praeeunte    A.    Cornelio   pontifice 

maximo  ludos  magnos  tumultus  causa  vovit  profectus- 

que  ab  urbe  est.     Diviso   cum  Quinctio  consule  exer- 

citu    ad  hostes    pervenit:   sicut    bina  castra   hostium 

parvo  inter   se  spatio   distantia   viderent,  ipsi  quoque 

—  dictator   Tusculo,  consul  Lanuvio  propiorem  locum 

castris  ceperunt. 

Sic  haec  constituenda  videntur  secundum  librum  Veronensem. 

Libri   Mcomachiani    primum    omisso   verbo   substantivo   kest\ 

quod  in  Veronensi  participio   quod  est   ^profectusque'  additur, 

in  unum  conflarunt  duo  enuntiata,  quae  in  Veronensi  recte  dis- 

iunguntur.    Ita  enim  narrantur  'omnia  celeritate  ingenti  acta\ 

ut  priore  commate  memorentur,  quae  in  urbe  dictator  ad  belli 

tumultum  providerit,  priusquam  ipse  ad  bellum  proficisceretur; 

altero  idem  dictator  iam  extra  urbem  dicatur  ad  rem  gerendam 

se  contulisse  castraque  prope  hostem  eepisse.     Sic  mihi  tractus 
ille  orationis  lenis  et  aequabilis  oriri  videtur,  quo  praeter  cete- 
ros  historicos   Eomanos   Livius   excellit,  qui  non  soleret  diver- 
sas  res  una  eademque  sententia  comprehendere,  sed  ita  dividere 
rernm     orationisque   continuationem,   ut  semper    quodammodo 
aptae  inter  se   essent  et    convenientes.   —  Iam  altera  inest  in 
codicum  Mcomachianorum  scriptura  offensio,  qui  pro  viderent 
plusquamperfectum  viderant  exhibent.     Apparet  agi  de  ratione 
capiendorum  castrorum,   quae  non   in  unum   collata  a  duobus 
exercitibus,    sed    bipartito    ponerentur:    nec    vero  unquam  aut 
apud  optimos   scriptores   aut  apud  Livium  Lsicuf  invenitur  pro 
temporali   coniunctione  eodem  sensu  quo  kwt'  vel  'ubt\    Itaque 
lsicuf  adverbium  est  similitudinis,  idque  ita  dictum,  ut  non  ei 
respondeat  Hta   vel  simile  quid,  quemadmodum  invenitur  etiam 
XXTV",  3,  13  (ct.  quae  Weissenbornius  ad  eum  locum  collegit.) 
Quis  vero  unquam  ita  locutus  est :  ^consules  sicut  bina  castra 
hostium  viderant.  ipsi  quoque  locum  castris  ceperunt,  nisi  ut 
hoc  significaret,   consules   qualia  aliquanto  ante  hostium  castra 
vidissent,  talia  postea  ipsos  posuisse?    Atqui  ita  se  res  habet, 
ut  non  ad  exemplum  castrorum,  quae  ante  vidissent,  sed  ut  in 
ipso    conspectu   hostium   castrisque    eorum   sub    oculis   positis 
duces  Komani  sua  castra   communirent.     Itaque  Livius  si  duas 
res,  quae  simul  fierent,  alteram  plusquamperfecto  alteram  perfecto 
tempore  narrasset,  abhorreret  plane  a  Eomanorum  more,  quippe 
qui  temporum  rationes  ac  discrimina,  quae  nos  remissius  ob- 
servamus,   diligentissime  attenderent.     Non  mihi  igitur  errare 
videor   contendendo    scripturam    libri   Veronensis   veram   esse, 
(praeterquam  quod   creberrimo   errore   singularis    videret    extat 
pro  plurali),  Liviumque  ita  scripsisse:  sicut  bina  castra  hostium 
viderent^   ipsi   quoque   —  ceperunt.     Coniunctivo  autem  tam- 
quam   ex  ipsorum,  dictatoris   et  consulis,  animis  atque  cogita- 
tionibus  declaratur,   quare   hanc  potissimum  formam  castrorum 
eligerent;  similem  coniunctivum  legimus  III,   11,  3:  'quemad- 

modum  se  tribuni  gessissent,  sic  patres  —  gerebant\  (cf. 
XXII,  27,  10.).  Est  auteixi  hic  coniunctivus  fere  eiusdem 
generis  atque  ille  coniunctivus  obliquus  verbi  dicendi  vel  sen- 
tiendi  positus  pro  coniunctivo  alterius  verbi  ex  illo  apti,  qualem 
Livius  habet  VI,  2,  9:  quod  —  crederent.  XXI,  1,  3.  (cf. 
Kuhnast  synt.  Liv.  p.  232.  not.  142.) 

IV,  33,  10.     Cum  duae  acies  —  circumventos    Etruscos 

et    a   fronte    et   ab    tergo   urgerent,   neque   in    castra 

retro  neque  in  montes,  unde  se  novus  hostis  obiecerat, 

iter  fugae  esset.  et  q.  seq. 
Hanc  Parisini  Leidensisque  scripturam  confirmat  liber  Veronen- 
sis,  et  sic  iam  Drakenborchius  scripsit.  Cur  recentiores  editores, 
Weissenbornius  et  Hertzius,  maluerint  cum  solo  Mediceo  libro 
sic  scribere  Hnde  se  novus  hostis  obiecerat\  et  haec  verba  in 
parenthesi  ponere,  equidem  non  intellego. 

Atque  idem  dicendum  est  de  IV,  34,  3,  ubi  item  Weissen- 
bornius  et  Hertzius  Medicei  lectionem:  ^urbs  castra  diripiun- 
tur\  receperunt,  cum  Drakenborchius  scripsisset:  'urbs  castra- 
que  diripiuntur,  secutus  reliquorum  codicum  consensum,  qui- 
bus  iam  accedit  Veronensis  (cf.  IX,  39,  11:  'castra  capta 
direptaque). 

IV,    35,   4.     Spectaculum   comitate  etiam   hospitium,   ad 

quam  publico  consensu  venerant,  advenis  gratius  fuit. 
Sic  haec  leguntur  in  libris  Nicomachianis  melioribus,  Parisino 
et  Leidensi,  atque  in  codice  Florentino  St.  Marci;  iisque  ad- 
stipulatur  liber  Veronensis,  nisi  quod,  non  integra  pagina,  haec 
exhibet:  advenis  ad\\\  \\  fuit.     Sed  cum  sentirent  non  latine 

dici'  ad  comitatem  venire\  multi  homines  docti  huius  loci  emen- 
dationem  varie  tentarunt;  neque  quisquam  eorum  rem  omni 
dubitatione  exemit  et  ad  liquidum  perduxit.  Mihi  tamquam 
ansam  ad  restituendum  locum  praebere  videtur  alius  locus  IX, 
7,  7  (publica  auctoritate  consensum  in  omnem  formam 
luctus  est),   de   quo   Madvigius   Emend.   Liv.   p.   33:  cum  pro 

consensum',  inquit,  'alicubi  scriptum  esset  consensu,  hinc  in 
Sigonii  codice,  Palat.  2,  Oxon.  Hearnii,  Harl.  2,  Gaertn.,  Ha- 
verc,  fragm.  Haverc.  (2  man.)  natum  est:  lauctoritate  con- 
sensuve  in  omnem  formam  luctus  populus  versus  est\  Pari 
modo  in  hunc  locum  corruptelam  irrepsisse  arbitror.  Nam 
cum  in  codice  archetypo  sic  scriptum  esset: 

PUBLICE  CONSENSUERAT, 
qui  inde  descripserunt  Livii  libros  neglecta  compendii  nota  <x> 
bifariam  Livii  verba  revocabant.  Alii  illud  ^consensu'  rati 
ablativo  casu  dictum  esse,  ei  accommodabant  'publice'  mutatum 
in  'publico,  deinde  (plane  eodem  modo,  quo  IX,  7,  7.  in  dete- 
rioribus  codicibus  propter  sententiam  haec  inserta  sunt:  ^popu- 
lus  versus  esf)  verbum  quod  rait  leraf  non  nimis  violenter 
in  'veneran?  immutabant,  ut  haberent  unde  apta  essent  ea 
quae  praecedunt:  'ad  quam\  Atque  haec  quidem  satis  vetusta 
corruptela  est,  quia  et  in  libris  Nicomachianae  recensionis  inest 
et  in  Veronensi  libro,  qui  non  ex  eodem  archetypo  fluxerunt 
(cf.  Mommsen  p.  176.).  Alii  autem  pro  eo  quod  in  archetypo 
suo inveniebant :  'publice  consensueraf  scribebant,  quod  facillime 
occurreret,  '■publice  consenserant\  Quae  emendatio  cum  for- 
tasse  ab  aliquo  lectore  in  eo  libro,  qui  sic  exhiberet  'publico 
consensu  venerant\  superscripta  esset,  post  in  exemplari  inde 
descripto  duplex  illa  lectio  ita  coaluit,  ut  pro  hac  specie  'con- 
senserant  publico  consensu\  quia  librarius  offendebat  in  con- 
sentiendi  voce  bis  posita,  ita  scriberetur  lconsenserant  consilio 
publico\  Utraque  autem  lectio  hodie  extat  in  codice  Mediceo, 
qui  eas  iuxta  posuit  hoc  modo:  kad  quam  consenserant 
consilio  publico  consensu  venerant\  Itaque,  ut  explicatis 
codicum  corruptelis  quales  et  quomodo  ortae  sint  red- 
eam  unde  exorsus  eram,  mihi  videtur  Livius  scripsisse: 
'•comitate  etiam  hospitium,  ad  quam  publice  consensum 
erat\  idque  confirmatur  et  his  locis  IX,  7,  7.  XXVI, 
36,  10.  et  V,  53,  8 :  ^exulatum  publice  ire\  ubi  '-publice'  per- 

inde  dicitur  eodem  sensu  quo  '•publico  consensu'  sive  Hoto  po- 
pulo"  (cf.  Drakenb.  ad  IV,  13,  8).  —  Ceterum  in  Nicomachianorum 
librorum  lectione:  Spectaculnm  comitate  etiam  hospitium 
—  advenis  gratius  fuit,  insolenter  certe  collocata  est  parti- 
cula  '-etiam.  Scilicet  si  haec  esset  sententia,  spectaculum  per 
se  gratum  gratius  fuisse  comitate  hospitum,  fieri  non  posset, 
quin  comparativo  adiceretur  augendi  particula  ketiam\  quae 
perperam  in  libris  post  comitatis  vocem  ponitur.  Atqui 
longius  in  libro  Veronensi  spatium  supra  descripsi,  in  quo, 
mutilo  versu  suppleto,  sic  scriptum  fuisse  puto:    ^spectaculum 

comiiate  etiam  hospitium advenis  admodum  gratum  fuit\ 

ita  ut  et  rationi  et  orationi  pariter  consulatur. 

IV,  56,  1.     Eventu  comitiorum  patres  vicere. 

Hanc  Parisini  et  Leidensis  scripturam  a  Drakenborchio  et  post 
eum  a  Madvigio  probatam  confirmat  liber  Veronensis :  Weissen- 
bornius  contra  et  Hertzius  solo  Mediceo  auctore  scripserunt 
'-evicere\  Et  ego  vix  crediderim  Livium  simpliciter  dixisse 
evincere,  nullo  addito  aut  obiecto  aut  enuntiato  ex  illo  verbo 
apto. 

V,  3,  4.  Nullis  iniuriis  vestris,  si  quae  forte  aliquando 
fuerunt.  Veronensis  liber  facit  cum  Parisino  et  Leidensi,  quo- 
rum  lectionem  iam  praetulerat  Drakenborchius.  Mirum  est, 
quod  recentiores  editores  omnes,  duplicem  Medicei  scripturam, 
"inciderunt  fuerunt\  secuti  ita  scripserunt:  ksi  quae  forte- 
inciderunt\ 

V,  3,  5.     Quid  illos  aliud  aut  tum  timuisse  creditis  aut 

hodie  turbare  velle  nisi  concordiam  ordinum,  fquae  iisj 

dissolvendae    maxime    tribuniciae  potestatis  videretur 

esse\ 

Sicfortasse  constituendus  hic  locus  est :  Veronensis  exhibet />otes- 

tatis  viderentur  esse  pro  eo  quodin  reliquis  libris  inest  potestati 

(potestatis  Paris.  m.  1.)  rentur  esse.  Veronensis  scriptura  cum 

vel  per  se  ipsa  specie  tralaticiam  lectionem  corruptelae  convincat, 
tumpropterea  videtur  praestare,  quia  ratio  causalis,  qua  haec  sen- 
tentia  relativa  ex  praecedenti  nexa  est,  coniunctivum  postulat. 
Imperfecti  autem  conjunctivus  respondet  infinitivo  perfecti  Hi- 
muisse\  cum  liceret  sane  scribere  videatur ,  ita  ut  referretur 
ad  infinitivum  praesentis  qui  praecedit  Hurbare  velle\  Qui  in 
aliis  libris  extat  accusativus  'quam\  is  orta  semel  corruptela 
accommodatus  est  ad  verbum  '•rentur;  in  Veronensis  versu  in 
initio  nihil  legi  potest,  sin  ita  scripseris:  ^quam\  sive  kquae 
dissolvendae  et  q.  s.,  brevior  solito  versus  evadit,  quamobrem  in 
mentem  mihi  venit  conicere  hic  inserendum  esse  vocabulum  fct"iV. 

Y,  5,  7.  Loquor  de  operae  (opere  Mcom.,  opera  Veron.) 
et  de  temporis  iactura. 
Sic  utique  scribendum  puto  et  miror,  quod  nondum  quisquam 
in  hanc  emendationem  incidit,  quae  ut  facillima  ita  certissima 
est.  Quod  et  libri  Mcomachiani  exhibent  et  vulgo  scribitur: 
*opere\  propter  vulgarem  in  codicibus  manuscriptis  inter  W 
et  ke  confusionem  et  ^opere'  legi  potest  et  ^operae\  Atque 
alterum  quidem  confirmatur  libro  Veronensi,  in  quo  scriptum  est 
'opera,  illud  videtur  ne  ferri  quidem  posse.  Nam  si  de  vallo 
fossaque  et  alio  oppugnandarum  urbium  apparatu  loqueretur, 
sine  dubio  Livius  opera  nominasset  plurali  numero;  sed  ut 
dixerit  opus  singulari  numero,  quid  tandem  haec:  "loquor  de 
opere  et  de  temporis  iacturd  aliud  sibi  volunt  nisi:  Hoquor 
de  opere  perdito  (sive  irrito)  et  de  temporis  iactura?  Quod 
vix  credibile  est  subobscure  Livium  dixisse,  cum  licuerit  rem 
clarissime  significare  ita:  ^loquor  de  operis  et  de  temporis 
iactura\  vel  potius  sic,  quemadmodum  §.  11.  scripsit:  Ho- 
quor  de  operum  —  iactura.'  Quae  omnia  qui  perpenderit, 
non  poterit  non  concedere  verisimilius  multo  faciliusque  vide- 
ri  ita  scribere:  Loquor  de  operae  et  de  temporis  iactura. 

V,    7,    12.      Senatus    consultum   factum   est,    ut   tribuni 
militares  equitibus  peditibusque  gratias  agerent. 

Sic  Veronensis,  '-peditibus  equitibusque  Nicomachiani.  Quem- 
admodum  in  vulgus  notum  est  posterioribus  reipublicae  Ro- 
manae  temporibus  illustrem  Msse  insignemque  ante  alios  ordinem 
equestrem,  sic  Livius  etiam  antiquiore  aetate  equites  semper 
dignitate  atque  honore  praestantes  facit  (I,  43,  8.  III,  61,  7.) 
eosque  vel  '-proceres  iuventutis  (II,  20,  1.  X,  28,  7.)  vel  pri- 
mores  populi  appellat  (VII,  8,  1.)  Ubicunque  igitur  Livius 
militarem  iuventutem  Romanam  totam  complexus  equites  dis- 
cernit  ab  iis  qui  pedibus  stipendia  facerent,  semper  potiorem 
honore  ordinem  priore  loco  nominat,  ut  haec  sit  paene  legitima 
consecutio  verborum  ''equites  peditesque  (I,  44,  1 :  omnes  cives 
Romani,  equites  peditesque,  cf.  VIII,  39,  8.  'XXII,  39,  5); 
idemque  ordinum  discrimen  etiam  in  aliis  gentibus  statuit  (XXI, 
4,  8.  40,  2.  10.  XXVII,  8,  15.).  Omninoque  Livius  dignitatis 
gradus  scribendo  significare  solet,  quo  in  genere  haec  afferri 
possunt:  '-patribus  equitibusque  I,  35,  8.  populus  plebsqueXXV, 
12,  10.  XXIX,  27,  2.  cives  sociique  XXI,  5,  5.  XXII,  11,  2. 
52,  3;  neque  huc  non  referenda  est  sollemnis  haec  apud  Livium 
locutio:  '■equi  virique1  (V,  37,  5.  XXI,  27,  1.  equites  virique, 
ib.  §.  5.  XXn,  52,  5.  XXHI,  5,  6  cf.  Ktihnast  synt.  Liv.  p. 
305.).  —  At  non  desunt  exempla  in  Livii  libris,  ubi  contra 
evenit,  sed  ea,  quae  quidem  ego  norim,  omnia  plane  diversi 
generis.  Eteriim  quod  legitur  II,  19,  3:  lcum  magnis  copiis 
peditum  equitumque\  ibi  non  de  duobus  ordinibus  honore  inter 
se  differentibus  agitur,  sed  de  militibus  diversae  armaturae 
ad  usum  belli  in  legiones  distributis,  in  quibus  cum  multo  maior 
esset  peditum  numerus  quam  equitum,  nihil  mirum  est  et  pror- 
sus  ex  nostro  more  maiorem  exercitus  partem  minori  praeponi 
(cf.  Wolfflin :  Antiochus  v.  Syrakus  u.  Coel.  Antip.  p.  82.  extr.) 
(cf.  XXIII,  5,  6:  legiones  equitatus).  Idemque  dicendum  est 
de  his  locis  V,  34,  5.  IX,  19,  15.  27,  10.  X,  46,  3.  XXI,  17, 
3.  5.  22,  3.  23,  1.  38,  2.  40,  7.  52,  5.  54,  5.  XXII,  28,  7.  36, 
1.  3.  40,  6.   XXIII,   25,   5.  XXVI,   13,    10.   XXVII,   40,   14. 

Quodsi  Livius  X,  36,  12  ait:  Lomnes  adnisi  duces  milites,  pe- 
ditum  equitumque  vis\  id  non  repugnat  normae  a  nobis  pro- 
positae,  quoniam  saepissimeLivius  per  chiasmum  verba  disponendo 
elegantiam  quandam  affectavit.  —  Itaque  mihi  quidem  dubium 
non  est,  quin  hoc  loco  sequendus  sit  liber  Yeronensis,  scri- 
bendumque :  ^ut  trib.  mil.  equitibus  peditibusque  gratias  age- 
rent\  Nam  praeterquam  quod  praecipua  laude  equites  vel  ideo 
digni  erant,  quia  priores  voluntariam  operam  rei  publicae  extra 
ordinem  polliciti  erant,  deinde  hoc  exemplum  plebs  secuta  erat 
(§§.  5—7.),  ipse  Livius  supra  §.  10.  hunc  ordinem  observat  his 
verbis:  Haudare  equites,  laudare  plebem\ 

V,    9,    1.     Novos    tribunos    militum   creandos  esse,   qui 

Kal.  Octob.  magistratum  occiperent. 
Hanc  scripturam  a  Drakenborchio  probatam  restituendam  puto, 
quia  ad  Leidensis  auctoritatem  contra  Parisini  Mediceique  con- 
sensum  satis  infirmam  accedit  liber  Veronensis,  qui  item  ante 
Kal.  Oct.  praepositionem  '«'  omittit  remotam  e  textu  etiam  a 
Madvigio,  qui  recte  contulit  §.  8.  et  cap.  11,  11  (praef.  ad 
edit.  p.  XXV.).  Neque  ego  memini  in  terminanda  die,  qua  quid 
actum  sit,  Livium  unquam  usurpare  praepositionem  V. 

V,  23,  12.      Impetrataque  pax,    magis    ut   fessa     tam 

diutino    bello    acquiesceret  civitas ,    quam   quod   digni 

peterent. 
Sic  Mcomachiani;  inVeronensi  libro  mutilo  versus  fine  legitur, 

Hmpetrataque  pax  magis   UERC diutino  bello\  vacuo 

relicto  sex  vel  octo  literarum  spatio.  Ac  facillime  quidem  in 
mentem  venit  scriptum  fuisse:  ^magis  vero  ut  fessa  diutino 
bello'  etc.  Sed  obstat,  quod  in  hac  locutione  kmagis  quia  (ut) 
—  quam  quod*  Livius  adversativam  particulam  Kvero'  non 
solet  usurpare.  (cf.  II,  13,  3.  III,  8,  7.  IX,  9,  3.).  Quare 
nescio  an  aliud  aliquid  excidisse  putandum  sit,  quod  quale 
fuerit,  fortasse  inde  colligere  licet,  quod  Komani,  qui  mente 
atque    cogitatione    ea    volverent,     quae    his  verbis  dicuntur: 

'magis  ut  et  q.  s.,  neque  diserte  antea  memorantur  nec  desi- 
gnantur  omnino.  Nam  si  ea  quae  praecedunt  activo  verbo 
enuntiamus  sic:  Hmpetrarunt  pacem\  simul  audiendi  subiecti 
loco  sunt  legaii  Volscorum  et  Aequorum,  non  Romani;  quod 
aliter  eveniret,  si  verbi  causa  scriptum  esset:  ^dataque  pax\ 
Quae  offensio  mutati  subito  —  ut  cum  grammaticis  loquar- 
subiecti  logici,  evanescit,  ubi  secundum  Veronensis  vestigia 
statueris  Livium  ita  scripsisse:  'Impetrataque  pax ,  magis 
verentibus,  ut  diutino  bello  acquiesceret  civitas*  et  q.  S.,  id 
est,  verentibus  Komanis,  ne  propter  diuturnum  bellum  cumVolscis 
et  Aequis  gerendum  non  acquiesceret  civitas.  Eiusmodi  autem 
ablativi  absoluti  nullo  addito  subiecto  inveniuntur  apud  Livium 
IV,  60,  1.  XLII,  16,  7.  cf.  Kunnast  p.  269.  Neque  tamen  hanc 
coniecturam  nixam  Veronensi  libro  in  textum  recipere  velim. 
V,  28,  4.  Qui  legatorum  nomen  donumque,  ut  deum 
cui  mitteretur  et  doni  causam  cognovit,  veritus  ipse 
multitudinem  quoque  religionis  iustae  implevit. 
Sic  Veronensis,  nisi  quod  pro  eo,  quod  ego  dedi  fcM/, 
exhibet  ^et\  In  libris  Nicomachianis  deest  ^cognovit\ 
In  his  igitur  Timasitheus,  summus  magistratus  piratarum 
Liparensium,  dicitur,  exceptis  devectisque  Liparas  legatis 
ffcomanorum,  qui  crateram  auream  donum  Apollini  Delphos 
ferrent,  veritus  esse  legatorum  nomen  donumque  et  deum 
cui  mitteretur  et  doni  causam.  Quid  tandem  erat,  quod  prin- 
ceps  piratarum,  qui  latrocinio  viverent,  ullum  vereretur  donum, 
nisi  ob  id,  quod  deo  votum  sacrumque  esset?  Tum  igitur  Livius 
bis  idem  diceret,  si  scripsisset  donum  et  doni  causam  veritum 
esse  Timasitheum.  Nec  vero  credibile  est  tantam  fuisse  in 
piratis  verecundiam  legatorum  nominis,  nisi  religio  accessisset 
deorum,  quae  ut  sanctos  eos  violari  vetaret,  quos  Graeci  ^«<o- 
qov<;  appellabant ;  redundanter  igitur  Livius  diceret  Timasitheum 
et  legatorum  nomen,  ut  qui  adApoliinem  mitterentur.  veritum 
esse  et   deum  ipsum,    ad  quem  legati  irent.     Contra  dilucida 

quaedam  elegantia  sermonis  Liviani  efficitur,  ubi  sic  legeris: 
qui  legatorum  nomen  donumque ,  ut  deum  cui  mitteretur  et 
doni  causam  cognovit,  veritus  et  q.  seq.  Ita  enim  apparet, 
quare  Timasitheus  legatorum  nomen  donumque  veritus  sit,  quon- 
iam  ante  cognoverat,  quo  et  qua  de  causa  mitterentur.  Quodsi 
in  Veronensi  quoque  pro  '-uC  scriptum  est  uet\  id,  cum  per  se 
levissima  corruptela  sit,  tum  a  librario  sententiae  incurioso, 
qui  vel  ad  eas  particulas  '-que  —  et\  quae  iuxta  positae  sunt, 
attenderet,  vel  in  indicativo  verbi,  ^cognovit\  cum  coniunctione 
jiV  iuncto  haereret,  facillime  videtur  mutari  potuisse.  Ceterum 
huic  loco  simillima  conformatio  est  sententiarum  I,  7,  9 :  ^Eu- 
ander  —  excitus,  postquam  facinus  facinorisque  causam  au- 
divit,  habitum  viri  —  intuens  rogitat\ 

V,  30,  8.     Senatus    consultum  factum  est ,  ut  agri   Ve- 

ientani    septena     iugera    dividerentur ,     nec    patribus 

familiis  tantum,    sed   ut  omnium  in  domus  liberorum 

capitum    ratio    haberetur ,    vellentque     in    eam    spem 

liberos  tollere. 

,In  domus  Veronensis,  ,in  domo"  Mcomachiani.   Sedcumpatres 

familiae  nominentur  plurali  numero,   mirum  est  '•domum'  dici 

singulari  numero,   non  domus.     Itaque   rectissime  Veronensis 

exhibet   Hn   domus\   id    est    Hn    singulas   domus\     Sic    enim 

saepenumero   et  ab  aliis  et  a  Livio  usurpatur  ttV  praepositio 

in  enumerando,  quibus  singulis  aliquid  sive  aliqua  pars  tribuatur 

(in  singulos  XXXII,  23,  9.    37,  12.   XLH,  4,  5.   in  capita  II, 

33,  11.  XXXII,  17,  2.  XXXIV,  46,  3.  50,  6.  in  militem  XXII, 

23,  6.)     ^Domus1  autem  et  omnino  usitata  forma  est  accusativi 

pluralis   et  apud  Livium  legitur  VT,   36,  12.  —  Iam  quod  in 

Veronensi  scriptum  est   '•patribus  familiis\  fieri  potest,   ut  a 

librario   quodam  pro  antiquiore  forma  ^patribus  familias*    pro- 

pter  inscientiam  substitutum   sit.    Unde   quis  suspicari   etiam 

possit  Livium  subinde   usum  esse  antiquiore  illa  forma,   quae 

hodie  apud  eum  nusquam  invenitur   (cf.    Kuhnast  s.  L.  p.  23), 

cum  Cicero  eam  fere  semper  usurpaverit.  Neque  veri  dissimile 
est  hane  constantem  consuetudinem  sermonis  Liviani  deberi 
posterioris  aetatis  recensionibus. 

V,  32,  3.  ^Fusq  primo  concursu  acies"  Veronensis,  reli- 
qui  libri:  '•concursu  primo\  Sed  illa  est  solita  Livio  verborum 
consecutio.  cf.  I,  25,  4.  n,  25,  4.  m,  4,  7.  61,  8.  VI,  24,  1. 
Vm,  38,  10.  X,  27,  11;  Neque  huc  non  pertinent  I,  10,  4. 
11,  2.  E,  11,  1.  65,  1.  XXE,  28,  9. 

V,  33,  7.  Etruscorum  ante  Romanum  imperium  late 
terra  marique  opes  patuere. 
^Etruscorum  nomen  in  Veronensi  libro  aptius  est,  quam 
w  Tuscoruin  in  Nicomachianis.  Quid  enim,  si  hic  Livius  Etrusco- 
rum  gentem  ^Tuscos'  nominasset,  paullo  post  opus  erat  dicere 
eos  vicinum  mare  Tuscum  vocare  ^communi  vocabulo  gentis? 
Quod  recte  tum  modo  huc  additur,  si  non  iam  ante  Livius  eo- 
dem  nomine  usus  erat. 

V,  41,  2.  Narratur  Komae  post  cladem  Alliensem,  mili- 
tari  iuventute  concedente  in  Capitolium,  seniorum  turba  reman- 
sisse  in  urbe  et  obstinato  ad  mortem  animo  Gallorum  adventum 
exspectasse. 

^Qui  eorum  curules    gesserant    magistratus,  ut    in    for- 

tunae    pri$tinae    honorumque    ac    virtutis    insignibus 

morerentur^  quae  augustissima  vestis    est    tensas    du- 

centibus    triumphantibusve,    ea    vestiti    medio  aedium 

consedere. ' 

Sic   Veronensis,    melius    sine    dubio  quam  Nicomachiani,    qui 

sic  exhibent:  ^honorumque  aut  virtutis  insignibus\    Absurdum 

videlicet  et  abhorrens  est  in  tali   temporis  momento  discerni 

per  particulam  ^aui1  honorum  et  virtutis  insignia,    praesertim 

cum    Komanis    antiquioribus    dumtaxat     temporibus     honores 

virtutis  praemium   esse   atque   haec   duo  necessitatis    quodam 

vinculo  inter  se  coniuncta  viderentur.     (cf.  VI,  11,  3:  eximius 

simul   honoribus    atque    virtutibus,  IX,  4,   7:  princeps  virtute 

atque  honoribus).  Et  erat  eadem  vestis  magistratuum,  picta 
toga  ac  tunica  palmata,  sive  triumphum  agentium  sive  ludis 
pompam  ducentium  in  circum,  id  quod  etiam  ex  ipsius  Livii 
verbis  apparet:  '•quae  auguslissima  vestis  est  tensas  du- 
centibus  triumphantibusve\  Ceterum  haec  tria:  ^fortunae 
pristinae,  honorumque  ac  virtutis  (insignia/  eo  modo  inter 
se  connexa  sunt,  de  quo  dixi  ad  IV,  26,  6.  Atque  hic  quidem 
mos  Livii  ita  coniungendi  notiones  per  particulas  Lque  —  ac\ 
ut  prima  explicetur  definiaturque  altera  et  tertia,  ipse  quoque 
incurrit,  ut  Livium  credamus  ita  scripsisse:  kut  in  fortunae 
pristinae  honorumque  ac  virtutis  insignibus  morerentur.' 
V,  41,  5.  Gralli  ubi  urbem  ingressi  sunt  '-dilapsi  ad  prae- 
dam  —  pars  in  proxima  quaeque  tectorum  agmi- 
7ie  ruunt,  pars  ultima  —  petunt.' 
Ubi  agmine  ruunt  exhibent  libri  Mcomachiani,  longius  est  in 

Veronensi  spatium  a  Mommseno  sic  descriptum:    A 

EN  .  .  RUUN.  Quodsi  quis  rem  accuratius  inspexerit,  eum 
non  fugiet  pugnare  inter  se  haec,  quod  Galli,  modo  ad  praedam 
dilapsi,  agmine  ruere  in  tecta  narrantur;  et  mirum  profecto, 
cum  alii  Grallorum  (§.  6.)  primo  vagi,  post  demum  propter 
metum  solitudinis  conglobati  in  forum  redirent,  hanc  partem 
ordines  servasse  et  composito  agmine  —  id.  enim  significatur 
hoc  ablativo  ^agmine'  v.  ad  III,  51,  10.  —  iam  initium  fecisse 
praedandi.  Accedit  quod  vocabulo  ^agmine"  spatium  libri  Ve- 
ronensis  non  impletur.  Secundum  eius  igitur  vestigia  fortasse 
scribendum  erit  A[DITUPAT]EN~[IA]  ruunt\  quod  aeque  ver- 
sui  ac  sententiae  satisfacit.  Namque  et  aviditati  Gallorum,  ipso 
ruendi  vocabulo  significatae,  et  timori,  ne  qua  fraus  hostilis 
subesset,  optime  congruit,  ut  primo  facillimam  praedam  peten- 
tes  omniaque  clausa  ut  infesta  atque  suspecta  veriti,  aperta 
maxime  aedificia  invaserint.  De  usu  autem  supini  alterius 
quod  vocatur  cf.  Ktihnastium  synt.  L.  p.  261  et  I,  33,  7,  ubi 
'-planiora  aditu  loca    memorantur. 

V,  45,  I.  (Signo)  dato  primo  silentio  noctis  ad  portas 
Camillo  praesto  fuere. 
Sic  Veronensis  et  Harleianus  I,  lprimae  silentio  noctis'  reliqui 
Nicomachiani.  Iidem  libri  VII,  12,  1  exibent:  ^primo  silentio 
noctis;  quare  quamquam  similes  locos  alios  non  novi,  tamen 
adducor,  ut  Veronensis  scripturam  hoc  quoque  loco  recipiendam 
censeam.  Silentium  autem  noctis  Livius  saepius  memorat  (cf. 
VII,  39,  14.  X,  12,  6.  silentio  noctis  II,  7,  2.  per  silentium 
noctis  III,  42,  3.  nocte  silentio  IX,  38,  14.). 

V,  45.  3.  Extremos  tamen  pavor  cubilibus  suis  excitos 
—  in  hostem  ipsum  tulit  Veronensis. 
Est  hic  locus  ex  numero  eorum,  qui  sola  codicum  auctoritate 
disceptari  possunt.  Veronensis  enim  adstipulatur  libris  Parisino 
Leidensique :  Mediceus  solus  addit  praepositionem  kexf  ante  'cubi- 
libus'  eumque  secutae  sunt  editiones  recentiores.  Nec  vero 
desunt  exempla,  quibus  doceamur  Livium  exciendi  verbum 
iunxisse  et  cum  praepositione  'exy  (cf.IV,  27,  6.  VDI,  11,  9.  37,  6.) 
et  cum  solo  ablativo  (cf.  I,  7,  6.  V,  8,  7.  XXXII,  13,  6.) 
Nulla  igitur  causa  est,  cur  nostro  loco  adversantibus  codicibus 
plurimis  inseramus  praepositionem. 

V,  45,  7.  Vix  temperavere  animis  quin  extemplo  jjr-» 
petum  facerent;  compressi  a  Q.  Caedicio  centurione  — 
rem  in  noctem  sustinuere. 

Sic  Veronensis,  confirmans  emendationem  dudum  a  Madvigio 
(Emend.  Liv.  p.  125.)  propositam,  cum  in  variis  Nicomachianorum 
corruptelis  reliquae  editiones  exhibeant:  lcompressique  a  Cae- 
dicio  . 

V,  50,    7.     Matronis   gratiae   actae ,    konosque    additus, 

ut  etc. 

Hic  rursus  Veronensis   liber,    accedens    Parisino   ac  Leidensi, 

Weissenbornium   et   Hertzium  erroris  convincit,   qui  ex  codice 

Mediceo    in    textum    receperunt    'additur,    spreta    reliquorum 

scriptura   Ladditur    a  Drakenborchio ,   Alschefskio,    post  eos  a 
Madvigio  in  editione  sua  probata. 

V,  50,  1.  Adeo  miki  acerbae  sunt,  Quirites,  [kae]  con- 
tentiones  cum  tribunis  plebis. 
He,  quod  omittunt  reliqui,  Yeronensis,  fortasse  recte;  est 
enim  notissimus  hic  usus  pronominis  demonstrativi ,  eique 
fere  haec  subiecta  vis  est:  ^tantae  nostra  aetate  tamque 
acsiduae  contentiones  (cf.  Nagelsbach  lat.  Stilistik  p.  255.) 
Prorsus  simile  est  quod  paullo  post  sequitur :  lkis  certaminibus\ 
nec  temere  videtur  dictum  esse  lob  eadem  kaec\ 

V,  51,  1.     Non  si  mille  senatus  consultis  —  revocaretis. 
'Senatus  consultis'  perscriptum  extat  in  libro  Veronensi,  cum 


Mcomachiani  hoc  compendio  scripturae  utantur:  'sics.  vel.sic'. 
Atque  hic  quidem  locus  videtur  eximendus  esse  ex  numero 
eorum,  quibus  grammatici  rariorem  illum  genitivum  ^senatV 
Livio  vindicari  volunt.    (cf.  Kuhnast  synt.  Liv,  p.  30.) 

V,  51,  4.     Camillus  dissuadens  -  Romanis,  ne  Yeios  com- 
migrarent,  haec  ait: 

Quid  enim  repetiimus  (urbem),  quid  obsessam  —  eri- 
puimus,  si  reciperatam  ipsi  [deinde]  deserimus? 
Sic  fortasse  emendanda  est  Yeronensis  scriptura  ^obsidione 
deserimus\  cum  in  reliquis  libris  legatur  lipsi  deserimus\ 
Namque  illud  "ipsV  necessarium  est,  quia  id  maxime  agit 
Camillus,  ut  Romanos  dicat  a  nemine  coactos  sua  sponte  urbem 
vix  recuperatum  deserere  velle,  videturque  subesse  priori  parti 
eius  vocabuli,  quod  Yeronensis  exhibet:  ^obsi  dioni\  Quod  ita 
arbitror  ortum>  esse  ex  eo  quod  ego  proposui,  lipsi  deinde\  ut 
omissa  primo  syllaba  'de\  qua  etiam  insequens  vocabulum  'de- 
serimus'  incipit,  ex  eo  quod  tum  superesset  IPSWEIN  librarii 
alicuius  temeritate,  qui  respiceret  ea  quae  praecedunt  lobsessam 
eripuimus\  fieret:  '•reciperatam  obsidione\  Nec  raro  apud 
Livium  evenit,  ut  quemadmodum  a  Graecis  sffa  dicitur, 
'deinde   vel  '•inde'  vel  '-tum    inter  participium  aliquod   et  ver- 

bum  finitum  interposita  quasi  redundare  videantur  (deinde  III, 
5,  8.  XXI,  50,  9.  inde  V,  39,  10.  XXII,  30,  1.  tum  demum 
V,  50,  8.  Ktihnast  p.  270.).  Hoc  vero  loco  deinde  dictum  est 
non  sine  pondere  quodam  oratorio  repetendi  comprehendendique 
causa  ea  quae  praecesserant,  hac  fere  subiecta  sententia:  Hot 
tantisque  exhaustis  in  recuperanda  urbe  laboribus  (ipsi  eam 
deserimus).  Ceterum  Hpse  deinde  invenitur  etiam  IY,  34,  5: 
Exercitum  dictator  Romam  reducit  iussoque  magistro  equi- 
tum  abdicare  se  magistratu,  ipse  deinde  abdicat. 

V,  51,  4.  Si  nobis  cum  urbe  simul  conditae  traditaeque 
per  manus  religiones  nullae  essent. 
Sine  dubio  Veronensis  haec  lectio  praestat  Mcomachianis,  qui 
pro  ^conditae1  exhibent  Lpositae\  Neque  enim  memini  unquam 
me  apud  Livium  legisse  'ponere  religiones\  neque  si  ita  legi- 
mus  'sicum  urbe  simul  conditae  —  religiones  nullae  essent\ 
necesse  est  statui  zeugmatis  figuram,  quoniam  "ponV  urbs  dici 
nequit,  'condf  potest.  Accedit,  quod  condendi  voce  Livius 
quasi  pro  sollemni  utitur  cum  in  quolibet  more  vel  lege  tum 
in  sacris  instituendis  caerimoniisque  deorum.  (condere  lustrum 
I,  44,  2.  X,  9,  14.  c.  opus  (i.  e.  templum  Jovis)  I,  55,  3. 
c.  aram  I,  7,  11.  c.  collegium  ('ludorum  faciendorum  causa') 
V,  52,  11.  c.  iura  III,  33,  5.) 

V,  52,  17.  Ubi  Camillus  primam  orationis  suae  partem 
absolvit  exposuitque  Komanos  religione  vetari  commigrare 
Veios,  in  libro  Veronensi  insunt  haec,  quae  in  reliquis  libris 
non  extant: 

^At  enim  apparet,  [Quirites,  inde  misceri  omnia]  nec 
ullis  piaculis  expiari  posse\ 
Sic  enim  ea  supplenda  esse  puto,  cum  in  ipso  libro  pro  certo 
nihil  legi  possit  nisi  QUIDEMI;  deinde,  ut  ait  Mommsenus 
p.  142,  4vestigia  incerta  adsunt  literarum,  fortasse  M  U\  et  post 
spatium  quattuor  fere  literarum  in  principio  insequentis  versus 
NIA.  Ac  primum   quidem,   quia   praecedit    kat  enim\  "quidem 

ferri  non  potest  videturque  simili  ortum  esse  corruptela  atque 
V,  3,  2.  in  Veronensi  lqui\  in  reliquis  vel  lquiri  vel  '  gwtV,  ubi 
editores  dudum  recte  restituerunt  iQuirites\  Quae  vox  cum 
hac  nota  Q.  scripta  esset ,  librarii  coniunctis  literis 
QINDEM  facillimo  errore  legerunt  ^quiderri.  Post  quin  scrip- 
tum  fuerit  'omniri  propter  servatas  extremas  huius  vocabuli 
literas  NIA  vix  dubitari  poterit;  quod  vero  ante  omnia  inserui 
'misceri\  id  quamquam  praeter  literam  M  omnia  incerta  sunt, 
certe  probabile  esse  spero.  Namque  et  miscere  subiecta  con- 
fundendi  sententia  usitatum  est  (cf.  IV,  3T  6:  terras  ac  cae- 
lum  miscere,  I,  29,  2:  omuia  ferro  flammaque  miscere),  et 
Hnde'  recte  dicitur  de  cultu  deorum  populique  sede  Veios  trans- 
ferendis,  a  quo  quasi  capite  ac  fonte  Camillus  temeritatem  om- 
nia  divina  humanaque  turbandi  profmxuram  dicit  (I,  4,  7.  32,  2. 
II,  1,  7.)  Ceterum  nos  facilius  pateremur,  si  ita  Livius 
dixisset:  lapparet  hoc  modo  (vel  ita)  misceri  omnia  , 
quia  id  interest  inter  nostrum  et  Latinorum  morem,  ut 
illi  dicant,  unde  quid  efficiatur,  nos  ubi  fiat.  —  De- 
nique  '•at  enim!  semper  et  per  ellipsin  dicitur  et  sermonem 
inceptum  abrumpentis  est;  plerumque  tamen  usurpatur  in  oc- 
cupatione  quae  vocatur,  cum  praecipiendo  refellitur  quod  quis 
contra  dicere  possit  (cf.  IV,  4,  1.  VI,  15,  11.  XXI,  18,  9.  40, 
8.).  Neque  vero  non  ita  ponitur  (at  enim\  ut  novi  quidem 
nihil  afferat,  sed  cum  dictorum  brevissima  repetitione  ad  alia 
dumtaxat  orationem  deducat.  (QI,  19,  11.  68,  3.);  itaque 
hoc  loco  '■at  *  enim  nihil  offensionis  habet.  —  Eestat  ut 
disceptetur,  utrum  ea,  quae  modo  singula  persecuti  sumus,  pro 
veris  retinenda  sint  an  ut  aliena  et  adulterina  delenda  vide- 
antur.  Atque  interpolationum  quidem  prorsus  nulla  vestigia 
extant  in  libro  Veronensi,  cuius  librarius  interdum  omisit  potius 
prava  aliorum  librorum  additamenta  (velut  V,  3,  7:  nisi  forte 
hoc  dicitis),  quam  nova  finxit  et  addidit.  At  Mommsenus 
p.  184  dicit,  'haec  verba  videri  adiecta  esse  a  rhetore  quodam, 

ut  partes  orationis  facilius  distinguerentur ;  nihil  enim  hoc  qui- 
dem  loco  desiderari,  nec  causam  apparere,  propter  quam  libra- 
rius  haec  omittere  potuerit'.  A  quo  ego  hoc  quidem  loco  non 
possum  non  dissentire.  Neque  enim  id,  quod  Mommsenus  ex- 
tremum  posuit,  satis  mihi  videtur  valere,  ut  scripturam  optimi 
libri  Yeronensis  ut  adulterinam  in  dubium  vocare  liceat;  nec 
video,  quid  hoc  oratorium  transitionis  genus:  at  enim  apparet 
et  q.  seq.  offensionis  habeat,  cum  in  hac  tota  Camilli  oratione 
manifestum  sit  Livium  quodvis  oratorii  ornamenti  genus  se- 
ctatum  esse.  Scilicet  eodem  iure  multa  alia  in  hac  oratione 
ut  rhetorum  commenta  in  suspicionem  venire  possunt,  velut 
c.  51,  3.  52,  8.  53,  9.  concludendi  genera  a  minore  ad  maius 
sive  a  maiore  ad  minus,  anteoccupationis  (52,  5.)  et  praeter- 
itionis  figurae  (52,  7.),  transitionum  diversa  genera  (52,  8. 
53,  3.  52,  13.). 

VI,  1,  8.  Interregnum  initum :  P.  Cornelius  Scipio  inter- 
rex,  post  eum  M.  Furius  Camillus. 
Sic  Veronensis  omissa  particula  *-et\  quam  reliqui  libri  inter 
interregum  nomina  inseruerunt.  Sed  praeterquam  quod  notio- 
simum  est  magistratuum  nomina  non  solere  particulis  inter  se 
coniungi  (Kuhnast  p.  286.),  asyndeton  hoc  loco  etiam  usus 
Liviani  commendationem  habet.  (cf.  X,  11,  10.  XXII,  34,  1.). 
VI,  2,  11.  Camillus  dictator  adversus  Volscos  dictus 
tantum  iis  terrorem  intulerat,  ut  vallo  se  ipsi,  vallum  con- 
gestis  arboribus  saepirent.  Sed  Camillus  igni  in  obiectam 
saepem  coniecto 

Hta  consternavit  hostes,  ut   minor  moles  superantibus 

vallum  militibus  munitum  in  castra  Volscorum  Homanis 

fuerit,    quam    transcendentibus   saepem    incendio    ab- 

sumptam  fueraV. 

Sic  haec  leguntur  in  Veronensi,    cum  in  reliquis  libris  haec 

omittantur   '■mililibus    munitum.     Atque   id   quidem   apparet, 

Veronensis  3cripturam  propter  redundantiam  orationis  molestam 

